MAKABEW FƆLƆ 10 AKKDC08 - Girɛkiw ka masaya saan 160nan - Bible Search\nMAKABEW FƆLƆ 9 MAKABEW FƆLƆ 11\nMAKABEW FƆLƆ 10\nZonatan be kɛ sarakalasebagaw kuntigi ye\n1Girɛkiw ka masaya saan 160nan na, Antiyokusi naaninan deen Alɛkisandiri Epifani nana jigi kurun kɔnɔ ka Potolemayisi dugu minɛ. Dugu mɔgɔw sɔnn'a ka masaya ma. 2Masacɛ Demetiriyusi y'o mɛn tuma min na, a ye kɛlɛden caaman lajɛn ka ta'a kama ko a b'a kɛlɛ. 3A ye bataki sama Zonatan ma ka kuma diman fɔ a kɔnɔ, k'a daa di a ma koo caaman na. 4A tun b'a fɔra a yɛrɛ kɔnɔ ko: «An ka kan ka bɛn ni Zonatan ye joona sanni a ka bɛɛn ni Alɛkisandiri ye an kama. 5N'o tɛ, an tun ye kojugu minw kɛ ale, n'a balimaw, n'a ka siya la, a hakili bena jigi o la tugu.» 6Demetiriyusi ye sira di Zonatan ma ka kɛlɛbolo lajɛn, ani ka kɛlɛkɛminanw dilan. A y'a dali ko a ka kɛ a jɛnɲɔgɔn ye. U tun ye Isirayɛliden minw minɛ k'u datugu Zeruzalɛmu yɔrɔ barikaman na, a ko u k'olu segi a ma. 7O kɔ, Zonatan tagara Zeruzalɛmu ka masacɛ ka bataki nin kalan jama bɛɛ ɲana, ni kɛlɛdenw ɲana minw tun be dugu nin yɔrɔ barikaman na. 8U y'a mɛn tuma min na ko masacɛ ye sira di Zonatan ma ka kɛlɛbolo lajɛn, siranya y'u minɛ kosɔbɛ. 9Kɛlɛden minw tun be dugu nin yɔrɔ barikaman na, olu ye mɔgɔ minɛnin nunu segi Zonatan ma, Zonatan fana y'u segi u ka somɔgɔw ma.\n10Zonatan sigira Zeruzalɛmu, k'a daminɛ ka lɔli kɛ ani ka dugu lalaga. 11A y'a fɔ baarakɛlaw ye k'u ka dugu laminikogo lɔ kura ye ni kabakuru lɛsɛninw ye ka Siyɔn kulu lamini. U y'o kɛ. 12Bakidɛsi tun ye dugu barikaman minw lɔ, jamana wɛrɛ kɛlɛden minw tun siginin be olu kɔnɔ, olu bolila. 13U bɛɛ y'u ka baarada to yen ka kɔsegi u ka jamana na. 14Nga Isirayɛliden minw tun ye Musa ka sariya n'a kɔnɔnakuma to yen, olu dɔw tora Bɛtisuri, bari yɛrɛkalifayɔrɔ tun lo.\n15Demetiriyusi y'a daa di Zonatan ma koo minw na a ka bataki kɔnɔ, masacɛ Alɛkisandiri y'o mɛn. U ye Zonatan n'a badenw ka kɛlɛkow fana fɔ a ye, n'u ka cɛfariyakow, ani u ye tɔɔrɔ minw muɲu. 16A kabara k'a fɔ ko: «An tena cɛɛ nin ɲɔgɔn sɔrɔ fewu! Kabini sisan, an k'a kɛ an teri ye, n'an jɛnɲɔgɔn ye.» 17O la, a ye bataki sɛbɛn k'a ci a ma ko:\n18«Ne masacɛ Alɛkisandiri be n balima Zonatan fo. 19Ne y'i koo mɛn: i ye mɔgɔ jagwɛlɛn ye, i ka kan ka kɛ an teri ye. 20O le kosɔn, k'a ta bii ma, ne b'i kɛ i ka siya ka sarakalasebagaw kuntigi ye, k'i wele ko masacɛ ka mɔgɔsɔbɛ. I ka kan ka sɔn ka kɛ an jɛnɲɔgɔn ye, ani ka to an ka teriya la.» Masacɛ ye faniwulen ni fugulan sanulaman fana ci a ma k'a boɲa.\n21Zonatan ye sarakalasebagaw ka kuntigifaniw don girɛkiw ka masaya saan 160nan kalo wolonwulanan na, Gwatakɔrɔsigi ɲanagwɛ waati la. A daminɛna ka kɛlɛdenw lajɛn, ani ka kɛlɛkɛminanw dilan caaman.\nDemetiriyusi fɔlɔ ka boɲa\n22Demetiriyusi y'o mɛn tuma min na, o ma diya a ye. A ko: 23«An ye mun kɛ sa? Alɛkisandiri ka kɔn anw ɲa ka zuwifuw kɛ a teriw ye, ka barika don a yɛrɛ la ten! 24Ne fana bena bataki ci u ma ka kuma diman fɔ u ye, k'a fɔ u ye ko n bena boɲa ni nafolo d'u ma janko u labɛnnin ka to ka n dɛmɛ.» 25A ye bataki sɛbɛn k'a fɔ u ye ko:\n«Ne, Demetiriyusi be aw zuwifuw fo. 26An y'a mɛn ko bɛɛn min be an cɛ, aw b'o bato, ko aw ye an teriw ye halibi, ko aw ma taga fara an juguw kan. O diyara an ye. 27N'aw tora kantigiya la an faan fɛ, aw be koo min kɛ k'an dɛmɛ, an bena aw sara o kosɔn. 28An bena nisɔngɔ nɔgɔya aw ye, ka boɲafɛnw di aw ma. 29Kabini sisan, ne b'aw hɔrɔnya. Aw zuwifuw cɛma, ne tena mɔgɔ si wajibiya tugu k'a ka bolomafara di, walima ka kɔgɔ wusuru sara, ani ka wari wɛrɛw sara masacɛ ye. 30O dama tɛ, k'a ta bii ma, u be to ka sumanw tilan sabanan kelen, ni yiridenw tilancɛ minw di ne ma, ne ko Zuda mara mɔgɔw tena o di tugu. Samari mara saba minw farala Zuda mara kan, o mɔgɔw fana tena o di, ni Galile mara mɔgɔw. 31Zeruzalɛmu bena jati Ala ka yɔrɔ ye, Zeruzalɛmu n'a mara tena *jakaw ni bolomafaraw sara. 32Ne tena Zeruzalɛmu dugu yɔrɔ barikaman jati n ta ye tugu, n b'a kalifa sarakalasebagaw kuntigi ma, ale k'a sagolamɔgɔw woloma u k'a kɔlɔsi. 33U tun ye zuwifu minw bɛɛ minɛ Zuda mara la ka taga n'u ye yɔrɔ o yɔrɔ ne ka mara kɔnɔ, ne b'u bɛɛ hɔrɔnya, ne tɛ foyi ɲini u kunmabɔ koo la. U si tena nisɔngɔ sara, hali u ka begɛnw ta. 34Zuwifu minw be ne ka mara kɔnɔ, olu si tena nisɔngɔ ni wusuru sara tugu, walima juru wɛrɛ, ɲanagwɛlonw na, ni lafiɲɛlonw, ni kalokura ɲanagwɛw, ani ɲanagwɛ latigɛninw. U hɔrɔnyanin lo kabini tile saba yanni o loon nunu dɔ ka se, fɔɔ tile saba a kɔfɛ. 35Mɔgɔ si tena se k'u wajibiya ka wari dɔ sara, walima k'u sigɛn koo dɔ la.\n36«Zuwifuw bena se ka don masacɛ ka kɛlɛbolo la fɔɔ ka se mɔgɔ waa bi saba (30 000) ma. U ni ne ka mara kɛlɛden tɔw ka sara bena kɛ kelen ye. 37U dɔw bena ci ka taga masacɛ ka duguba barikamanw la, dɔw bena bila yɔrɔbaw la mara kɔnɔ. U kuntigiw n'u ɲamɔgɔw bena woloma ka bɔ u cɛma, u bena u ka koow ɲanabɔ ka kɛɲɛ n'u yɛrɛ ka sariyaw ye, i n'a fɔ masacɛ y'a latigɛ Zuda mara mɔgɔw faan fɛ cogo min na. 38Samari mara saba minw farala Zude mara kan, olu bena fara Zude mara kan ka kɛ mara kelen ye, sarakalasebagaw kuntigi dɔrɔn le ka kɛ u kunna.\n39«Ne be Potolemayisi n'a ka mara di Zeruzalɛmu Alabatosoba ma, janko o yɔrɔ nin sɔrɔw ka kɛ ka batoliko musakaw ɲanabɔ. 40Ne yɛrɛ bena warigwɛ kuru waa tan ni duuru di saan o saan ka bɔ n ka sɔrɔw la, min be bɛn o ma. 41Faamaw tun ka kan ka wari min don kɛsu la n'u m'o don i n'a fɔ u tun b'a don cogo min na saan fɔlɔw la, u bena o di Alabatosoba baaraw kama. 42O dama tɛ, u tun be to ka warigwɛ kuru waa duuru minw bɔ Alabatosoba sɔrɔw la saan o saan, o bena kɛ sarakalasebagaw ta ye minw be baara la Alabatosoba kɔnɔ. 43Mɔgɔ o mɔgɔ man'a yɛrɛ kalifa Alabatosoba kɔnɔ Zeruzalɛmu, walima a mara la, bari a ma se ka wari don masacɛ ka kɛsu kɔnɔ, walima ko juru wɛrɛ le b'a la, o bena yafa o tigi ma, u b'a bololafɛnw tigiya d'a ma tugu ne ka mara kɔnɔ.\n44«Masacɛ bena lɔ ni Alabatosoba lɔ n'a lalaga baaraw musakaw ye. 45U bena wari min kɛ ka Zeruzalɛmu laminikogo lɔ kura ye, ani ka barika don a la, ani ka Zuda mara dugu wɛrɛw laminikogow lɔ, masacɛ bena lɔ n'o fana ye.»\nDemetiriyusi fɔlɔ ka saya\n46Zonatan ni jama ye Demetiriyusi ka kuma nin mɛn tuma min na, u ma la a la, u m'a jati. Bari a tun ye kojugu min bɛɛ kɛ Isirayɛli kɔnɔ, ka sigɛn min la u kan, u tun ma ɲinɛ o kɔ. 47U y'a latigɛ k'u jigi la Alɛkisandiri kan, bari u ka miiri la, ale lo kɔnna ka kuma diman fɔ. U kɛra ale jɛnɲɔgɔnw ye a sii bɛɛ la.\n48Masacɛ Alɛkisandiri ye kɛlɛden caaman lajɛn ka taga Demetiriyusi kama. 49Masacɛ fila nunu ye kɛlɛ daminɛ, nga Alɛkisandiri ka kɛlɛdenw ye boli ta. Demetiriyusi tugura u kɔ, a sera u kɔrɔ. 50A jijara kɛlɛ la fɔɔ ka tile ban, nga o loon na, u ye Demetiriyusi faga.\nAlɛkisandiri Balasi ka furu\n51Alɛkisandiri ye mɔgɔw ci Ezipiti masacɛ Potoleme wɔɔrɔnan fɛ k'a fɔ a ye ko:\n52«Ne kɔsegira n ka mara la, ne sigira n faaw ka masasigilan kan. Ne ye fanga ta, ne sera Demetiriyusi kɔrɔ k'an ka jamana minɛ tugu. 53Ne ni n ka kɛlɛdenw ye kɛlɛ daminɛ n'a ye, an sera ale n'a ka kɛlɛdenw kɔrɔ pepewu, ka fanga bɔsi a la. 54Sisan, an ka bɛn, e k'i denmuso di ne ma furu la. O la, ne bena kɛ i birancɛ ye, ka boɲafɛnw di e n'i denmuso ma, i ka kan ni minw ye.»\n55Masacɛ Potoleme y'a jaabi ko: «I segira i faaw ka jamana na loon min na, ka fanga ta, o kɛra lonba ye. 56Sisan, i ye min sɛbɛn, ne bena o kɛ i ye, nga i ka na ne kunbɛn Potolemayisi fɔlɔ, an ka ɲɔgɔn ye. Ne bena n denmuso d'i ma furu la i n'a fɔ i y'a ɲini ne fɛ cogo min na.»\n57Potoleme bɔra Ezipiti n'a denmuso Kileyopatiri ye, ka se Potolemayisi girɛkiw ka masaya saan 162nan na. 58Masacɛ Alɛkisandiri nan'a kunbɛn o yɔrɔ la. Potoleme y'a denmuso d'a ma, u ye kɔɲɔya kɛ Potolemayisi mɔgɔbaya la, i n'a fɔ a bɛnnin lo masaw fɛ cogo min na.\nAlɛkisandiri ni Zonatan be ɲɔgɔn kunbɛn\n59Masacɛ Alɛkisandiri ye sɛbɛ ci Zonatan ma ko a ka n'a kunbɛn. 60Zonatan tagara Potolemayisi mɔgɔbaya la ka masacɛ fila nunu kunbɛn. A ye warigwɛ ni sanu, ani boɲafɛn caaman di olu ni masacɛ ka mɔgɔsɔbɛw ma. O la, a koo diyara u ye. 61Isirayɛliden minw ye janfamɔgɔw ye, n'u te sariya bato, olu dɔw wilila ɲɔgɔn fɛ a kama. U y'a jalaki masacɛ ɲana, nga masacɛ ma sɔn ka mɛnni kɛ u fɛ. 62A yɛrɛ ko u ka Zonatan ka faniw bɔ ka faniwulen don a kaan na, u y'o kɛ. 63Masacɛ ko a ka sigi ale kɔrɔ. O kɔ, a y'a fɔ a ka mɔgɔbabaw ye ko u ka taga n'a ye dugu kɔnɔ, k'a fɔ ko mɔgɔ si man kan k'a jalaki koo si la, ko mɔgɔ si man kan k'a sɛgɛn koo si la. 64Tuma min na Zonatan jalakibagaw y'a ye ko Zonatan ye boɲa sɔrɔ ka kɛɲɛ ni masacɛ ka fɔta ye, k'a ye ko u ye faniwulen don a kaan na, u bɛɛ ye boli ta. 65Masacɛ y'a boɲa tugu, a y'a tɔgɔ sɛbɛn k'a fara masacɛ ka mɔgɔsɔbɛ fɔlɔw kan, k'a kɛ kɛlɛkuntigi ni marakuntigi ye. 66Zonatan nisɔndiyanin segira Zeruzalɛmu hɛrɛ la.\nZonatan be se Apoloniyusi kɔrɔ\n67Girɛkiw ka masaya saan 165nan na, Demetiriyusi fɔlɔ deen Demetiriyusi bɔra Kɛrɛti ka kɔsegi a faso la. 68Masacɛ Alɛkisandiri y'o mɛn tuma min na, a hakili ɲagamina kosɔbɛ. A bɔra yen ka kɔsegi Antiyɔsi. 69Demetiriyusi ye Apoloniyusi kɛ Siriba mara kuntigi ye. Apoloniyusi ye kɛlɛden caaman lajɛn ka taga sigi n'u ye Zamuniya gɛrɛfɛ. O kɔ, a ye cii bila ka taga sarakalasebagaw kuntigi Zonatan ma ko:\n70«E kelen le be wili an kama. Ani e kelen kosɔn, ne ye dɔgɔya ni maloya sɔrɔ. Mun kama e b'i ka kuntigiya yira an na kuluw yɔrɔ la? 71N'i lanin b'i ka kɛlɛdenw na, jigi ka na an kɛlɛ sisan kɛnɛyɔrɔ la. O la, an ben'a ye ni min ye setigi ye an fila cɛma, bari kɛlɛden minw bɔra duguw kɔnɔ, olu be ni ne ye. 72I ka ɲiningali kɛ k'a filɛ, ne ye mɔgɔ min ye, ani an jɛnɲɔgɔnw ye minw ye. U ben'a fɔ i ye ko aw te se ka lɔ an ɲa fewu, bari aw faaw gwɛnna ka bɔ u yɛrɛ ka jamana kɔnɔ fɔɔ siɲɛ fila. 73Tiɲɛ na, i tena se ka lɔ sotigiw ni kɛlɛden caaman ɲa kɛnɛyɔrɔ la. Boliyɔrɔ te yen, farakulu te yen, kabakuru yɛrɛ fana te yen.»\n74Zonatan ye Apoloniyusi ka kuma nin mɛn tuma min na, a dimina kosɔbɛ. A ye mɔgɔ waa tan (10 000) woloma ka bɔ n'u ye Zeruzalɛmu. A kɔrɔcɛ Simɔn n'a ka kɛlɛdenw faral'a kan k'a dɛmɛ. 75U tagara sigi Zope gɛrɛfɛ. Zopekaw tun ye dugu dondaw tugu, bari Apoloniyusi ka kɛlɛden dɔw tun be yen. O la, Isirayɛlidenw ye kɛlɛ daminɛ. 76Siranya ye dugu mɔgɔw minɛ, u ye dugu dondaw yɛlɛ, Zonatan ye Zope minɛ. 77Apoloniyusi y'o kibaruya mɛn tuma min na, a ye sira minɛ ni sotigi mɔgɔ waa saba (3 000) ye, ni kɛlɛden caaman ye, k'a ɲaa sin Asidɔdi ma k'a kɛ i n'a fɔ k'u bena tilen ka jamana cɛtigɛ. Nga a tun be tagara kɛnɛyɔrɔ faan fɛ le, bari a jigi tun lanin be a ka sotigi caaman nunu kan. 78Zonatan tugur'a kɔ Asidɔdi faan fɛ, kɛlɛbolo fila nunu ye kɛlɛ daminɛ. 79Nga Apoloniyusi tun sera ka sotigi waa kelen (1 000) dogo, olu tora Isirayɛlidenw kɔfɛ, u ma bɔ o kala ma. 80Zonatan barila k'a faamu ko mɔgɔ nunu be dogo la kɔfɛ. U y'a ka kɛlɛdenw lamini k'u bonbon ni biɲɛw ye k'a ta sɔgɔma fɔɔ wulafɛ. 81Zonatan ka kɛlɛdenw lɔra ka ɲa ka kɛɲɛ ni Zonatan ka fɔta ye, u juguw ka soow barika nana ban. 82O waati la, Simɔn gwɛrɛla n'a ka kɛlɛdenw ye. U ye kɛlɛ daminɛ ni sennatigiw ye, bari sotigiw barika tun banna. Simɔn ser'a juguw kɔrɔ, u bolila. 83Sotigiw jɛnsɛnna kɛnɛyɔrɔ la. Bolibaga nunu sera Azɔti ka don Dagɔn sɔnso kɔnɔ, k'u yɛrɛ kalifa yen. U ka jobon dɔ lo. 84Zonatan ye Azɔti n'a laminiduguw ka nafolo cɛ, ka dugu nunu jɛni. Dagɔn ka soo nin jɛnina, mɔgɔ minw tun nana dogo yen, u bɛɛ jɛnina. 85Minw sara kɛlɛ la ni tasuma kɔnɔ, u bɛɛ lajɛnnin tun ye mɔgɔ waa seegi (8 000) ye.\n86Zonatan n'a ka kɛlɛdenw bɔra o yɔrɔ la ka taga sigi Asikalɔn gɛrɛfɛ. Dugu mɔgɔw bɔra ka n'a kunbɛn faama kunbɛncogo la. 87A kɛra ten, Zonatan n'a ka mɔgɔ segira Zeruzalɛmu n'u juguw ka nafolo caaman ye. 88Masacɛ Alɛkisandiri y'o koo nunu bɛɛ mɛn tuma min na, a ye boɲa wɛrɛ kɛ Zonatan ye tugu. 89A ye masirifɛn sanulaman ci a ma i n'a fɔ u b'a kɛ mɔgɔw ye cogo min na u be minw wele masacɛ ka balimaw. A ye Ekurɔn n'a ka mara bɛɛ fana d'a ma, a ka kɛ o tigi ye.


Yezu be delili kɛra Zɛtisemane nankɔ kɔnɔ | Yezu ka ɲɛnamaya\nYezu dusu kasininba be delili kɛra\nMATIYO 26:30, 36-46 MARIKI 14:26, 32-42 LUKA 22:39-46 ZAN 18:1\nYEZU BE ZƐTISEMANE NANKƆ KƆNƆ\nYEZU WASIJI KƐRA I N’A FƆ JOLI\nYezu tilatɔ ye nin ye delili la n’a ka ciden kantigiw ye. O kɔ, “u ye dɔnkiliw la Ala ye ka ban tuma min na, u bɔra ka taga Olivuyirikulu kan.” (Mariki 14:26). U y’u ɲɛsin kɔrɔn fan fɛ, Zɛtisemane nankɔ kɔnɔ. Yezu tun be to ka taga o yɔrɔ la.\nTuma min na u sera o yɔrɔ cɛɲumanba la, oliviyeyiri caaman be min kɔnɔ, Yezu y’a ka ciden seegi to kɔfɛ. N’a sɔrɔ a y’u to nankɔ donda la le sabu a y’a fɔ u ye ko: “Aw ye sigi yan, ne bena taga ɲafɛ ka Ala daali.” Yezu tagara ni ciden saba (Piyɛri, Zaki ani Zan) ye nankɔ kɔnɔ. Dusukasiba y’a minɛ ani a y’a fɔ o ciden saba nunu ye ko: ‘Dusukasi bena n faga. Aw ye to yan ni ne ye, aw kana sinɔgɔ.’—Matiyo 26:36-38.\nYezu tagara ɲafɛ dɔɔni “k’a kunbiri gwan ka Ala daali.” A be mun lo delila Ala fɛ o wagati gwɛlɛ nin na? A ko: “Ne Faa, i be se fɛɛn bɛɛ la. Ne kisi tɔɔrɔ nin ma. Nga ne sago kana kɛ, fɔɔ e sago.” (Mariki 14:35, 36). O kuma kɔrɔ ko di? Yala o kɔrɔ ko a t’a fɛ k’a niin di ka kɛ kunmabɔsara ye tugun wa? Ayi!\nKabi a tun be sankolo la, Yezu y’a ye ko Ɔrɔmukaw be mɔgɔ minw faga, u be tɔɔrɔ kosɔbɛ! Sisan, Yezu yɛrɛ kɛra adamaden cogo la: dimi be se ka digi a fari la ani siranya be se k’a minɛ. O kosɔn, a kɔrɔtɔnin tɛ o tɔɔrɔ ɲɔgɔn k’a sɔrɔ. Nka, min yɛrɛ b’a tɔɔrɔ ka tɛmɛ o kan, o ye ko n’a sara i ko kojugukɛla, o be se ka kɛ sababu ye k’a Faa tɔgɔ tiɲɛ. Ayiwa, yanni lɛri damanin, u bena baga a ma k’a gwengwe yiri kan ko a ye Ala tɔgɔ tiɲɛbaga ye.\nYezu ye delili kɛ wagatijan kɔnɔ. O kɔ, a tagara a ka ciden saba nunu fɛ k’u sɔrɔ sinɔgɔ la. A y’a fɔ Piyɛri ye ko: “Aw ma se ka to aw ɲɛ na ne fɛ hali ka lɛrɛ kelen kɛ wa? A’ ye to aw ɲɛ na ka Ala deli walisa aw ka tanga kɔrɔbɔli ma.” Yezu y’a faamu ko a ka cidenw fana niin degunnin lo ani suu janfara ka ban. A y’a fɔ u ye ko: “Mɔgɔ ni sɔnnen bɛ, nka a farisogo barika ka dɔgɔ.”—Matiyo 26:40, 41, ABM.\nYezu bɔra u kɔrɔ a siɲɛ filanan na ka taga Ala deli ko a k’ale “kisi o tɔɔrɔ nin ma.” A kɔsegira tugun ka na ciden saba nunu sɔrɔ u be sinɔgɔra k’a sɔrɔ u tun ka ɲi ka timinandiya delili la walisa u kana don kɔrɔbɔli la. Yezu kumana u fɛ, nka u “m’a lɔn u bena kuma min fɔ a ye.” (Mariki 14:40). O kɔ, Yezu y’a yɔrɔ janya u la tugun siɲɛ sabanan na k’a kunbiri gwan ka delili kɛ.\nYezu hakili ɲagaminin lo kosɔbɛ sabu a b’a lɔn ko n’a sara i ko kojugukɛla, o be se k’a Faa tɔgɔ tiɲɛ. Nka, Jehova y’a Dencɛ ka deliliw lamɛn ani a ye mɛlɛkɛ dɔ ci ka na a jaa gwɛlɛya. O bɛɛ n’a ta, Yezu ma delili dabila. Nka, “a ye dɔ fara Ala daali kan.” A dusu kasinin lo kosɔbɛ! Kunkanbaaraba lo b’a kun na: a yɛrɛ ka ɲɛnamaya banbali be farati la, ani mɔgɔ minw limaniyanin lo a la, olu fana ka ɲɛnamaya banbali be farati la. O kosɔn, “a wasiji ɲaa kɛra i n’a fɔ joli n’o be tɔnitɔni duguma.”—Luka 22:44.\nYezu kɔsegira ka taga a ka ciden saba nunu fɛ a siɲɛ sabanan na tuma min na, a y’u sɔrɔ sinɔgɔ la tugun. A y’a fɔ u ye ko: “Aw be sinɔgɔra ka lafiɲɛ halibi wa? Ayiwa, waati surunyana. U bena Mɔgɔ Dencɛ don hakɛkɛlaw bolo. Aw ye wili an ka taga. Min be ne donna u bolo, ale natɔ filɛ.”—Matiyo 26:45, 46.\nA WASIJI ƝƐƐ KƐRA I N’A FƆ JOLI\nDɔgɔtɔrɔcɛ Luka m’a ɲɛfɔ cogo min na Yezu wasiji kɛra “i n’a fɔ joli.” (Luka 22:44). N’a sɔrɔ ntalen kumaw lo. Luka tun be Yezu wasiji sumana ni joli ye o min be bɔ mɔgɔ mandimiyɔrɔ la ka toni toni duguma. Dɔgɔtɔrɔcɛ William D. Edwards ye miiriya wɛrɛ fɔ o koo la. A y’a ɲɛfɔ ko hali n’o koo ɲɔgɔn man teli ka kɛ, dusukasiba be se k’a to mɔgɔ be wasi fɔɔ a joli be bɔ. Ni mɔgɔ jolisiraw pɛrɛnna wasiji bɔyɔrɔ faan na, a tigi farigolo ka teli ka faran o yɔrɔ la.—The Journal of the American Medical Association.\nYezu bɔnin kɔ sangaso kɔnɔ, a n’a ka cidenw tagara min?\nCiden saba nunu tun be mun lo kɛra tuma min na Yezu tun be delili kɛra?\nYezu wasiji kɛra i n’a fɔ joli. O be mun lo yira a dusukunnataw koo la?\nA ci dɔ ma A ci dɔ ma Yezu dusu kasininba be delili kɛra\njy sap. 123 ɲɛɛ 282-283


Sad 11 AKKDC08 - «Masaba aw ka Ala koo ka diya aw ye. A - Bible Search\nSad 10 Sad 12\nAla ye min kɛ Isirayɛlidenw ye\n1«Masaba aw ka Ala koo ka diya aw ye. A be min ɲini aw fɛ, aw k'o kɛ, k'a ka sariyaw, n'a ka landaw n'a ka ciiw bato loon bɛɛ.\n2«Aw kɔni be o koow lɔn, n kaan te aw deenw ma, olu m'u ye, u m'u lɔn. Aw ye Masaba aw ka Ala ka ladili sɔrɔ. Min ye a ka boɲa, n'a ka fangatigiya ani a ka setigiya ye, 3- ani a ye taamasiɲɛ ni kɛwali minw kɛ Ezipiti jamana kɔnɔ, Ezipiti masacɛ n'a ka jamana bɛɛ la, 4- a ye min kɛ Ezipiti kɛlɛdenw n'u ka soow, ani u ka wotorow la tuma min na u tun be tugura aw kɔ. A y'a kɛ Buruku kɔgɔji y'u halaki. Masaba y'u ta cɛn pewu.\n5«A ye fɛɛn min kɛ k'an to kongokolon kɔnɔ, fɔɔ ka na se yan, aw b'o lɔn.\n6- «A y'a kɛ dugukolo pɛrɛnna ka Urubɛn kɔmɔgɔ Eliyabu deen Datan ni Abiramu n'u ka denbaya bɛɛ kunun, ani u ka fanibuguw, ani fɛɛn o fɛɛn tun tugura u kɔ, Isirayɛlidenw bɛɛ ɲana.\n7«Masaba ye koba minw bɛɛ kɛ, aw ɲaa y'o ye. 8Ne be kuma min bɛɛ fɔra aw ye bii, aw k'u bato janko aw ka se ka fanga sɔrɔ, ka se ka jamana nin minɛ, aw bena Zurudɛn baji tigɛ ka don min kɔnɔ. 9Aw k'u bato janko aw ka sijan sɔrɔ jamana nin kɔnɔ, Masaba tun ye min layidu ta aw bɛmaw ye, ani u kɔmɔgɔw, ko a ben'a di aw ma. Nɔnɔ ni lii ka ca o yɔrɔ la kosɔbɛ, jamana diman lo.\nMasaba b'a janto jamana min na\n10«Tiɲɛ na, aw bena don jamana min kɔnɔ k'a minɛ, o te i n'a fɔ Ezipiti jamana, aw bɔra min kɔnɔ. O yɔrɔ la, aw tun be to ka suman seri, o kɔ, aw be jisira yɛlɛ n'aw seen ye. 11Aw bena Zurudɛn baji tigɛ ka don jamana min na, kuluw be yen, kɔkɛnɛw fana be yen, sanji le be ben o yɔrɔ la. 12Jamana min lo, Masaba aw ka Ala b'a hakili to a la, a b'a kɔlɔsi tuma bɛɛ, k'a ta saan daminɛ ma fɔɔ a laban ma. 13- Ne be kuma min fɔra aw ye bii, n'aw y'u bato tiɲɛ na, ka Masaba aw ka Ala kanu k'a bato sɔbɛ la n'aw dusu bɛɛ ye, 14sanji bena ben aw ka dugukolo kan a waati la, samiɲa dontuma n'a bantuma na, janko aw ka se ka suman sɔrɔ, ani duvɛnkɛnɛ, ni tulu. 15A ben'a kɛ biin fana be falen kongo kɔnɔ aw ka begɛnw ye. Aw bena dumuni kɛ ka fa.\n16«Aw k'aw yɛrɛ minɛ kosɔbɛ, aw kana jɛngɛ ka bɔ siratilennin kan, ka fɛɛn wɛrɛw bato, ani k'aw kunbiri gwan u kɔrɔ. 17Bari o ben'a kɛ Masaba be dimi aw kɔrɔ, ani ka sanji minɛ, sanji tena ben tugu, suman tena ɲa dugukolo kan tugu, aw bena halaki ka bɔ jamanaɲuman nin kɔnɔ pɛwu, Masaba be min dira aw ma.\n18«Ne be kuma minw fɔra aw ye, aw k'u to aw dusu la, n'aw hakili la. Aw k'u kɛ taamasiɲɛ ye k'u siri aw bolo n'aw teen na. 19Aw k'aw deenw kalan o la, k'aw to aw ka soo kɔnɔ, walima n'aw be taama sira kan, ani aw latuma na, n'aw wilituma na, aw k'u fɔ u ye. 20- Aw k'u sɛbɛn aw ka soo dalakonw, n'aw ka dugu dondaw la, 21janko aw, n'aw deenw ka se ka sijan sɔrɔ jamana nin kɔnɔ, ni diɲɛ ma wili, Masaba tun ye min layidu ta aw bɛmaw ye, ko a ben'a di u ma.\n22«Ɔnhɔn, ne be koo min fɔra aw ye, n'aw y'o bɛɛ bato ka ɲa, ka Masaba aw ka Ala koo diya aw ye, ani k'a ka siraw bɛɛ taama, ka nɔrɔ a la, 23Masaba bena siya nunu bɛɛ gwɛn ka bɔ aw ɲa, ani siya minw ka ca n'aw ye, n'u barika ka bon n'aw ta ye, aw bena olu gwɛn, k'u ka jamana minɛ. 24- Aw seen mana la yɔrɔ min bɛɛ la, o bena kɛ aw ta ye, k'a daminɛ kongokolon ma worodugu ɲafan na fɔɔ ka ta'a bila Liban kuluyɔrɔ ma kɔgɔdugu fɛ. Ani k'a ta Efarati baji ma kɔrɔn fɛ, ka ta'a bila kɔgɔji la tileben fɛ. 25Mɔgɔ si tena se ka lɔ aw ɲa. Aw bena taga yɔrɔ o yɔrɔ, Masaba ben'a kɛ o yɔrɔ mɔgɔw be siran ani ka yɛrɛyɛrɛ aw ɲa i n'a fɔ a y'a daa di aw ma cogo min na.\nDuba, walima danga\n26«Aw ye mɛnni kɛ, ne b'a fɔ aw ye bii ko aw ka wolomani kɛ duba ni danga cɛ. 27N'aw ye Masaba aw ka Ala ka kuma bato, ne be minw fɔra aw ye bii, aw bena dubaw sɔrɔ. 28Nga n'aw m'a ka kuma bato, n'aw banna k'a ka sira taama, ne be min yirala aw la bii, n'aw tagara fɛɛn wɛrɛw bato aw te minw lɔn, aw bena danga sɔrɔ.\n29- «Ni Masaba aw ka Ala y'a kɛ aw donna jamana nin kɔnɔ tuma min na, aw bena min minɛ, aw ka kan ka lɔ Garizimu kulu kan ka duba kɛ, ani ka danga kɛ Ebali kulu kan. 30O kulu nunu be sɔrɔ Zurudɛn baji kɔfɛ. Sira min be taga tileben fɛ, o kɔfɛ. Kanaan minw be Araba mara la, olu ka jamana lo, u be Giligali gɛrɛfɛ, More joyiribaw gɛrɛfɛ.\n31«Aw bena Zurudɛn baji tigɛ ka taga jamana nin minɛ, Masaba aw ka Ala be min dira aw ma. Aw bena o kɛ aw ta ye, ka sigi a kɔnɔ. 32Ne ye sariyaw ni landa minw bɛɛ fɔ aw ye bii, aw ka jija k'u bato.


Bibulu ka maanaw: Lolo dɔ be cɛɛ dɔw ɲɛminɛ - Jehova Seerew ka ɛntɛrɛnɛti yɔrɔ daganin\nI ƝƐƐ be lolo manamanatɔ nin na, cɛɛ nunu la kelen be min yirala wa? Lolo nin y’i yira u la tuma min na u bɔra Zeruzalɛmu kɔnɔ. Cɛɛ nunu bɔra kɔrɔn fɛ ani lolow lɔnbagaw lo. U lara a la ko lolo kura nin be taga n’u ye mɔgɔba dɔ yɔrɔ.\nU tun sera Zeruzalɛmu tuma min na, u ye ɲiningali kɛ ko: “Zuwifuw ka masacɛ min wolola sisan, a be min?” Israɛldenw be weele fana ko “Zuwifuw (Yahutuw)”. Cɛɛw ko: ‘An ye deen ka lolo ye k’an to kɔrɔn fɛ, ani an nana a bonya.’\nErɔdi min tun ye masacɛ ye Zeruzalɛmu, ale y’o kuma mɛn tuma min na, a hakili ɲagamina. A t’a fɛ masacɛ wɛrɛ ka sigi ale nɔɔ na. O la, Erɔdi ye sarakalasebagaw kuntigiw weele k’u ɲininga ko: ‘layidu tara masacɛ min koo la, a ka kan ka wolo min?’ U y’a jaabi ko: ‘A fɔra Bibulu kɔnɔ ko Bɛtilehɛmu.’\nO kama, cɛɛ minw bɔra kɔrɔn fɛ, Erɔdi y’u weele k’a fɔ u ye ko: ‘Aw ye taga denɲɛnin nin yɔrɔ ɲini koɲuman. N’aw y’a ye, aw ye kɔsegi ka na o fɔ ne ye janko ne fana ka taga a bonya.’ Nka tiɲɛn tiɲɛn na, Erɔdi tun b’a fɛ ka deen nin ye k’a faga le!\nLolo ye o cɛɛw ɲɛminɛ ka taga n’u ye Bɛtilehɛmu, ani deen nin be yɔrɔ min na, a tagara lɔ o yɔrɔ sanfɛ. U donna soo kɔnɔ ka Mariyamu ni Yezu sɔrɔ yen. U ye bonyafɛnw bɔ k’u di Yezu ma. Nka kɔfɛ, Jehova y’o cɛɛw lasɔmi siko la k’u kana segi ka taga Erɔdi fɛ. O kama, u kɔsegira u ka jamana na sira wɛrɛ fɛ.\nErɔdi y’a lɔn tuma min na ko o cɛɛw kɔsegira u ka jamana na, a dimina kosɔbɛ. O la, a ye cii di ko u ka deen cɛmanw bɛɛ faga Bɛtilehɛmu kɔnɔ minw sii ma tɛmɛ saan fila kan. Nka, Jehova kɔnna ka Yusufu lasɔmi siko dɔ la ani Yusufu n’a ka denbaya bolila ka taga Misira. Kɔfɛ Yusufu y’a mɛn ko Erɔdi sara. A ye Mariyamu ni Yezu minɛ ka kɔsegi a faso la ka taga sigi Nazarɛti. Yezu lamɔna o dugu lo la.\nE ka miiri la, jɔn lo y’a kɛ o lolo kura nin manamanana? I hakili b’a la ko lolo yenin kɔ, cɛɛ nunu tagara Zeruzalɛmu fɔlɔ. Sutana Naafigi tun b’a fɛ ka Ala Dencɛ faga, ani a tun b’a lɔn ko Zeruzalɛmu masacɛ Erɔdi tun bena a ɲini k’o lo kɛ. O kama, Sutana lo tun be se k’a kɛ o lolo ka manamana.\nMatiyo 2:1-23; Mise 5:1.\nJaa nin kan, cɛɛ nunu ye jɔn lo ye, ani mun na u la kelen y’a bolo sin lolo manamanatɔ dɔ ma?\nMun na masacɛ Erɔdi hakili ɲagamina, ani a ye mun lo kɛ?\nLolo manamanatɔ nin ye cɛɛ nunu ɲɛminɛ ka taga n’u ye min, nka mun na u kɔsegira u ka jamana na sira wɛrɛ fɛ?\nErɔdi ye cii di ko mun lo ka kɛ, ani mun na do?\nJehova y’a fɔ Yusufu ye ko a ka mun lo kɛ?\nJɔn lo y’a kɛ lolo kura manamanana, ani mun na do?\nMatiyo 2:1-23 kalan.\nYezu sii tun ye saan joli ye ani a tun be dugu juman na tuma min na lolo lɔnbagaw tagara bɔ a ye? (Mat. 2:1, 11, 16)\nLolo lɔnbagaw ye lolo min ye kɔrɔn fan fɛ, mun na a ma sin ka taga n’u ye Yezu fɛ, nka a kɔnna ka taga n’u ye masacɛ jugu Erɔdi fɛ?\nA ci dɔ ma A ci dɔ ma Maana 86nan: Lolo dɔ be cɛɛ dɔw ɲɛminɛ


Zer 38 AKKDC08 - Matan deen Sefatiya ni Pasewuri deen - Bible Search\nZer 37 Zer 39\nZeremi be fili dingɛ kɔnɔ\n1Matan deen Sefatiya ni Pasewuri deen Gedaliyawu ani Sɛmɛliyawu deen Yukali ni Malikiya deen Pasewuri ye Zeremi ka kuma mɛn, a tun be minw fɔra jama bɛɛ ye ko: 2«Masaba ko: ‹Mɔgɔ min bena to dugu nin kɔnɔ, murujan, ni kɔngɔ ni fɔɲɔbana le bena o tigi faga. Nga ni mɔgɔ min bɔra k'a yɛrɛ di Babilɔnikaw ma, o tigi bena kisi ka to nii na. 3Ne bena dugu nin don Babilɔni masacɛ ka kɛlɛbolo bolo, ko u ben'a minɛ. Siga t'a la.› »\n4Ɲamɔgɔ nunu y'a fɔ masacɛ ye ko: «Fɔɔ cɛɛ nin ka faga le, bari kɛlɛden tɔɔ minw tora dugu kɔnɔ, a be olu ni jama bɛɛ fari fagara. Cɛɛ nin te siya nin ka hɛrɛ fɛ fɔɔ a ka halaki.» 5Masacɛ Sedesiyasi y'u jaabi ko: «A b'aw bolo, ne te se ka foyi kɛ aw la.»\n6U ye Zeremi minɛ k'a jigi ni juru ye masacɛ deen Malikiya ka dingɛ kɔnɔ, min tun be kɔlɔsilikɛbagaw ka luu kɔnɔ. Jii tun te dingɛ nin kɔnɔ, pɔtɔpɔtɔ le tun be yen. Zeremi jigira o bɔgɔ nin kɔnɔ.\nEbɛdimelɛki be Zeremi bɔ kaso dingɛ la\n7Etiyopika dɔ tun ye dakɔrɔsigi ye masacɛ ka soo kɔnɔ, a tɔgɔ ko Ebɛdimelɛki. Ale y'a mɛn ko u ye Zeremi don kaso dingɛ kɔnɔ. Ka masacɛ to Bɛnzamɛn ka daa la, 8Ebɛdimelɛki bɔra masaso kɔnɔ ka ta'a fɔ masacɛ ye ko: 9«Masacɛ, ne kuntigi, mɔgɔ nunu ye kojugu dɔrɔn le kɛ kira Zeremi la! U y'a fili dingɛ kɔnɔ, kɔngɔ ben'a faga yen, bari, dumuni te dugu kɔnɔ tugu.» 10Masacɛ y'a fɔ Etiyopika Ebɛdimelɛki ye ko: «Mɔgɔ bi saba minɛ ka fara i kan, aw ka taga kira Zeremi bɔ kaso dingɛ nin kɔnɔ yanni a ka sa.»\n11Ebɛdimelɛki tagara n'o mɔgɔ nunu ye, u donna masacɛ ka soo kɔnɔ, ka taga boon dɔ kɔnɔ, nafolo marayɔrɔ jukɔrɔ ka fanikolon dɔw tɔmɔ yen k'u siri juru la k'u jigi Zeremi ye dingɛ kɔnɔ. 12O kɔ, a y'a fɔ Zeremi ye ko: «Fanikolon nunu don i gaman kɔrɔ juru nunu sanfɛ.» Zeremi y'a kɛ ten. 13U ye Zeremi sama ni juru ye k'a bɔ dingɛ nin kɔnɔ. Zeremi tora kɔlɔsilikɛbagaw ka luu kɔnɔ.\nSedesiyasi ni Zeremi ka baro laban\n14Masacɛ Sedesiyasi ye cii di k'u ka taga kira Zeremi ɲini ka na n'a ye ale fɛ Masaba ka soo donda sabanan na. A y'a fɔ Zeremi ye ko: «Ne bena i ɲininga fɛɛn kelen na. Kana foyi dogo n la.»\n15Zeremi y'a jaabi ko: «Ni ne ye tiɲɛ fɔ i ye, i tena ne faga wa? Ni ne y'i ladi, i tena mɛnni kɛ!»\n16O tuma na, masacɛ Sedesiyasi ye layidu ta Zeremi ye gundo la ko: «Masaba kosɔn, ale min be nii don an na, ne tena i faga. Mɔgɔ minw b'a fɛ k'i faga, n tena i don olu bolo.»\n17O kɔ, Zeremi y'a fɔ Sedesiyasi ye ko: «Masaba, Setigi Ala, Isirayɛli ka Ala ko: ‹N'i bɔra k'i yɛrɛ di Babilɔni masacɛ ka kɛlɛkuntigiw ma, i bena kisi, dugu nin fana tena na jɛni. E n'i ka somɔgɔw bena to niin la. 18Nga, n'i ma bɔ k'i yɛrɛ di u ma, ne bena dugu nin don Babilɔnikaw bolo, u ben'a jɛni. Ele kɔni, i tena bɔ u bolo.› »\n19Masacɛ Sedesiyasi ye Zeremi jaabi ko: «Zuwifu minw farala Babilɔnikaw kan, ne hakili ɲagaminin lo olu le kosɔn. U kana n don u bolo u be n tɔɔrɔ.»\n20Zeremi y'a jaabi ko: «I tena don u bolo. Ne be Masaba ka kuma min fɔra i ye, i tulo malɔ o la, e ta bena ɲa, i bena kisi. 21N'i banna k'i yɛrɛ di, Masaba ye min yira ne la, o filɛ: 22Muso minw tora Zuda mara masacɛ ka soo kɔnɔ, u bena olu bɛɛ minɛ ka taga n'u ye Babilɔni masacɛ ka kɛlɛkuntigiw fɛ. Muso nunu bena to k'a fɔ ko:\n‹I terisɔbɛw y'i nigɛ ka se i kɔrɔ.\nGwɛlɛya sera i ma, i teriw y'i bila.›\n23«U bena i ka musow n'i deenw bɛɛ minɛ ka taga n'u ye Babilɔnikaw fɛ. Ele fana tena bɔ u bolo, Babilɔni masacɛ bena i minɛ, dugu nin bena jɛni.»\n24Sedesiyasi y'a fɔ Zeremi ye ko: «An ye kuma min fɔ ɲɔgɔn ye sisan, kan'a to mɔgɔ si k'o mɛn. N'o tɛ, i bena sa. 25Ni n ka kɛlɛkuntigiw y'a mɛn ko an kumana ɲɔgɔn fɛ, n'u nana i ɲininga ko: ‹I ye min fɔ masacɛ ye, o fɔ an ye. Kana foyi dogo an la, n'o tɛ, an bena i faga. Masacɛ ye mun le fɔ i ye?› 26I bena u jaabi ko: ‹Ne ye masacɛ daali ko a kana n bila ka taga Yonatan ka soo, n'o tɛ, n bena sa yen.› »\n27Masacɛ ka kɛlɛkuntigiw bɛɛ nana Zeremi fɛ k'a ɲininga. A y'u jaabi i ko masacɛ tun y'a fɔ a ye cogo min na. O la, u tagara ka Zeremi to. Mɔgɔ si tun ma masacɛ ni Zeremi ka baro mɛn. 28- Zeremi tora kɔlɔsilikɛbagaw ka luu kɔnɔ fɔɔ Zeruzalɛmu dugu minɛlon.\nZeruzalɛmu minɛna cogo min na, o filɛ:


Mɛlɛkɛba Misɛli ye jɔn ye? | Bibulu ka kalan\nMɛlɛkɛba Misɛli ye jɔn ye?\nMƐLƐKƐ min tɔgɔ ko Misɛli, Bibulu t’a kofɔ siɲɛ caaman na. Nka,, Bibulu mana a kofɔ, a b’a yira ko a be wale dɔ lo kɛra. A kofɔra Daniyɛli ka kitabu kɔnɔ ko a be mɛlɛkɛ juguw kɛlɛla. Zude ka bataki b’a fɔ ko sɔsɔli donna ale ni Sutana cɛ. Ani, Yirali ka kitabu b’a yira ko a be Sutana n’a ka jinaw kɛlɛla. Misɛli kɛtɔ ka Jehova ka kuntigiya lafasa ani ka a juguw kɛlɛ, a be koow kɛ ka kɛɲɛ n’a tɔgɔ kɔrɔ ye sabu Misɛli kɔrɔ ko: “Jɔn lo be komi Ala?” Nka, Misɛli ye jɔn lo ye?\nMɔgɔ dɔw be ni tɔgɔ caaman ye. Ɲɛyirali fɛ, cɛmɔgɔba Yakuba tɔgɔ wɛrɛ ko Israɛl, ani ciden Piyɛri be weele fana ko Simɔn (Zɛnɛzi 49:1, 2; Matiyo 10:2). O cogo kelen na, Bibulu b’a yira ko Misɛli ye Yezu Krista tɔgɔ wɛrɛ ye. Sanni a ka na dugukolo kan a tun be weele o tɔgɔ la ani a kɔsegini kɔ sankolo la, o tɔgɔ lo b’a kan. An ka dalilu dɔw lajɛ Bibulu kɔnɔ minw b’a to an b’a fɔ ko Misɛli ye Yezu tɔgɔ wɛrɛ ye.\nMɛlɛkɛba. Ala ka Kuma be Misɛli weele ko “mɛlɛkɛba.” (Zude 9). O kuma kɔrɔ ko “mɛlɛkɛw kuntigiba.” Bibulu tɛ kuma abada mɛlɛkɛba caaman koo la, nka a be kuma mɛlɛkɛba kelenpe dɔrɔn lo koo la. O b’a yira k’o mɛlɛkɛ ɲɔgɔnna wɛrɛ tɛ yen. Ka fara o kan, Bibulu b’a yira ko mɛlɛkɛba ka lɔyɔrɔ ɲɛsinna Yezu lo ma. 1 Tesalonikaw 4:16 (ABM ) b’a fɔ Matigi Yezu Krista lakununen koo la ko: “Matigi yɛrɛ na jigin ka bɔ sankolo la ni pɛrɛnkanba ni mɛlɛkɛw kuntigi kanba . . . ye.” O vɛrise b’a yira ko Yezu kaan ye mɛlɛkɛba kaan ye. O kɔrɔ ko Yezu yɛrɛ lo ye mɛlɛkɛw kuntigiba Misɛli ye.\nKɛlɛbolo kuntigi. Bibulu b’a fɔ ko ‘Misɛli ni a ka mɛlɛkɛw ye o dragon ni a ka mɛlɛkɛw kɛlɛ.’ ( Yirali 12:7, ABM ). O cogo la, Misɛli ye mɛlɛkɛ kantigimanw kɛlɛbolo kuntigi ye. Yirali ka kitabu fana b’a yira ko Yezu ye mɛlɛkɛ kantigimanw kɛlɛbolo kuntigi ye ( Yirali 19:14-16). Ani, ciden Pol be kuma ka gwɛ “Matigi Yezu” koo la ani “a ka mɛlɛkɛ setigiw” koo la (2 Tesalonikaw 1:7; Matiyo 16:27; 24:31; 1 Piyɛri 3:22). O cogo la, Bibulu be kuma ‘Misɛli ni a ka mɛlɛkɛw’ koo la ani Yezu fana ni ‘a ka mɛlɛkɛw’ koo la (Matiyo 13:41). Bibulu kɔni t’a fɔ yɔrɔ si la ko mɛlɛkɛ kantigimanw kɛlɛbolo fila lo be yen sankolo la (ko Misɛli be kelen kun na ani Yezu be tɔɔ kelen kun na). O la, a bɛnnen lo k’a fɔ ko Misɛli tɛ dɔ wɛrɛ ye Yezu Krista kɔ a ka lɔyɔrɔ la sankolo la. *\n^ dakun 1 N’i be kunnafoni wɛrɛw fɛ minw b’a yira ko Misɛli tɔgɔ ɲɛsinna Ala Dencɛ lo ma, i k’a filɛ gafe Étude perspicace des Écritures kitabu 2nan kɔnɔ, a ɲɛɛ 280-281 (faransɛkan). Jehova Seerew lo y’a sɛbɛ.


Mas fɔlɔ 20 AKKDC08 - Siri masacɛ Bɛnadadi y'a ka - Bible Search\nMas fɔlɔ 19 Mas fɔlɔ 21\nMas fɔlɔ 20\nSiri masacɛ be na Samari datugu\n1Siri masacɛ Bɛnadadi y'a ka kɛlɛbolo bɛɛ lajɛn. Masacɛ bi saba ni fila le tun be n'a ye, n'u ka soow, n'u ka kɛlɛkɛwotorow. A wilila ka na Samari datugu k'a kɛlɛ. 2A ye mɔgɔ dɔw bila ka don dugu nin kɔnɔ Isirayɛli mara masacɛ Akabu fɛ, k'a fɔ a ye ko 3Bɛnadadi y'a fɔ ko: «I ka warigwɛ n'i ka sanu ye ne ta ye, n'i ka musow n'i deenw la cɛɲumanw.» 4Isirayɛli mara masacɛ y'a jaabi ko: «Masacɛ, n matigi, i b'a fɔra cogo min na, ne kɛra i ta ye ten, ani n bololafɛn bɛɛ.»\n5Ciden nunu kɔsegira ka n'a fɔ a ye ko Bɛnadadi y'a fɔ ko: «Ne ye mɔgɔw ci k'a fɔ i ye ko i ka wari n'i ka sanu, n'i ka musow n'i deenw, ko i k'o di ne ma. 6Nga sini, nin waati ɲɔgɔn na, ne bena n ka dakɔrɔsigiw bila ka taga i ka soo, an'i ka dakɔrɔsigiw ka soo ka filɛli kɛ yen. N'u ye fɛɛn ɲanaman o fɛɛn ɲanaman ye yen min koo ka gwɛlɛ i ma, u k'o ta ka na n'o ye.»\n7Isirayɛli mara masacɛ ye jamana kɔnɔ cɛkɔrɔbaw bɛɛ wele k'a fɔ u ye ko: «Aw ka miiri kosɔbɛ, cɛɛ nin b'a fɛ ka kojugu min kɛ an na. Bari a ye cii bila ka na ko ne ka n ka musow ni n deenw, ani warigwɛ ni sanu d'a ma, ne tun ma ban.»\n8Cɛkɔrɔba nunu ni jama bɛɛ y'a fɔ Akabu ye ko: «I kana mɛnni kɛ a fɛ, kana sɔn.»\n9O la, a y'a fɔ Bɛnadadi ka cidenw ye ko: «Aw ka ta'a fɔ masacɛ, ne matigi ye ko a kɔnna ka fɛɛn min bɛɛ ɲini ne fɛ, ko ne bena o le kɛ. Ko a ye fɛɛn min ɲini ne fɛ sisan, ko ne tena se k'o kɛ.» Ciden nunu kɔsegira ka taga o fɔ Bɛnadadi ye.\n10Bɛnadadi ye cira wɛrɛ bila ka taga Akabu fɛ ko: «Ni Samari buguri ye ne kɔfɛmɔgɔw bolow fa yɛrɛ, joow kana n to fewu.» 11Isirayɛli mara masacɛ y'a fɔ ko u ka ta'a fɔ a ye ko mɔgɔ min be kɛlɛkɛminan tara ka taga kɛlɛkɛyɔrɔ la, o tigi t'a yɛrɛ boɲa i n'a fɔ mɔgɔ min kɔsegira ka bɔ kɛlɛkɛyɔrɔ la ni sebagaya ye. 12Bɛnadadi y'o mɛn tuma min na, o y'a sɔrɔ a tun be minni kɛra ni masacɛ tɔw ye u ka fanibuguw kɔnɔ. A y'a fɔ a ka mɔgɔw ye ko: «Aw k'aw yɛrɛ labɛn.» O la, olu y'u yɛrɛ labɛn dugu nin kɛlɛ kama.\nAkabu be se Sirikaw kɔrɔ\n13Kira dɔ tagara Isirayɛli mara masacɛ Akabu fɛ k'a fɔ a ye ko a ɲaa be jamaba min na, ko Masaba y'a fɔ ko ale bena u bɛɛ don a bolo bii, k'o la, a ben'a lɔn ko ale lo ye Masaba ye. 14Akabu y'a ɲininga ko: «Masaba bena o kɛ jɔn sababu la?» A y'a jaabi ko Masaba ko kanbelen minw ye mara kuntigiw ka kɛlɛkuntigiw ye, olu sababu la. Akabu y'a ɲininga tugu ko: «Jɔn le ka kan ka bila kɛlɛ nin ɲa?» A ko ale Akabu yɛrɛ.\n15Akabu ye kɛlɛkuntigi nunu lajɛn k'o filɛ. U tun be se mɔgɔ kɛmɛ fila ni bi saba ni fila ma. Olu tɛmɛnin kɔ, a ye Isirayɛli mara kɛlɛden tɔw bɛɛ lajɛn k'u filɛ fana, olu tun ye mɔgɔ waa wolonwula (7 000) ye. 16U ye kɛlɛ daminɛ tilegwanfɛ. O y'a sɔrɔ Bɛnadadi ni masacɛ bi saba ni fila minw tun bɛnna n'a ye, olu tun be minnibaba kɛra ni ɲɔgɔn ye u ka fanibuguw kɔnɔ. 17Kɛlɛkuntigi nunu le kɔnna ka bɔ kɛlɛ la. Bɛnadadi ye mɔgɔw bila ka taga filɛli kɛ. U y'a fɔ a ye ko Samarikaw bɔra. 18A y'a fɔ ko ni Akabu ka mɔgɔw bɔra hɛrɛ le kama, k'u k'o ɲanaman minɛ, ko n'u bɔra kɛlɛ le kama, k'u k'o ɲanaman minɛ fana.\n19Kɛlɛkuntigi nunu ni kɛlɛden minw tun tugura u kɔ, u bɔra dugu kɔnɔ tuma min na, 20u kelen kelen bɛɛ bɛnna ni mɔgɔ min ye, u y'o faga. O la, Sirikaw bolila. Isirayɛli mara mɔgɔw y'u gwɛn. Siri masacɛ Bɛnadadi n'a ka sotigi dɔw bolila soow kan. 21Isirayɛli mara masacɛ bɔra ka soow ni wotorow halaki. A kɛra ten, a sera Sirikaw kɔrɔ kosɔbɛ.\n22O kɔ, kira nin tagara Isirayɛli mara masacɛ fɛ k'a fɔ a ye ko a ka ta'a jaa gwɛlɛya ka banba a yɛrɛ ma, k'a filɛ a ka kan ka fɛɛn min kɛ. Ko bari, Siri masacɛ bena kɔsegi ka n'a kɛlɛ saan wɛrɛ.\nAkabu be see sɔrɔ tugu\n23Siri masacɛ ka dakɔrɔsigiw y'a fɔ a ye ko: «U ka Ala ye kulu kan Ala ye, o le y'a to an ma se u kɔrɔ. A to an be taga u kɛlɛ kɛnɛba la. Siga t'a la, an barika bena tɛmɛ u ta kan. 24I ka ɲi ka min kɛ, o filɛ: I ka masacɛ nunu kelen kelen bɛɛ bɔ u ka lɔyɔrɔ la ka kuntigi wɛrɛw sigi u nɔɔ na. 25Ele yɛrɛ ka banba ka kɛlɛbolo dɔ labɛn min barika ni fɔlɔta ye kelen ye, ani soow ni wotorow, minw caya sera fɔlɔta ma. O kɔ, an bena taga u kɛlɛ kɛnɛba la. Siga t'a la, an barika bena tɛmɛ u ta kan.» A sɔnna k'u ka kuma bato.\n26Saan yɛlɛmana tuma min na, Bɛnadadi ye Sirikaw lajɛn k'u filɛ, ka sɔrɔ ka taga Afɛki, Isirayɛlidenw kɛlɛ kama. 27Isirayɛlidenw kuntigi y'u lajɛn k'u filɛ, k'u makoyafɛnw d'u ma. U bɔra ka taga Sirikaw kunbɛn. U tagara sigi u ɲa. U tun be i n'a fɔ bakulufitinifitini fila, Sirikaw tun ye yɔrɔ bɛɛ fa. 28Ala ka mɔgɔ nin gwɛrɛla Isirayɛli mara masacɛ la k'a fɔ a ye ko Masaba y'a fɔ ko: «Sirikaw y'a fɔ ko ne ye kulu kan Ala ye minkɛ, ko n te kɛnɛba ta ye. O la, ne bena jamaba nin don i bolo. O la, aw ben'a lɔn ko ne le ye Masaba ye.» 29U sigira ɲɔgɔn kɔrɔ fɔɔ tile wolonwula. Tile wolonwulanan loon, u ye kɛlɛ daminɛ ɲɔgɔn na. Isirayɛlidenw ye Siri kɛlɛden sennatigi waa kɛmɛ (100 000) faga loon kelen. 30U tɔw bolila ka taga don Afɛki dugu kɔnɔ. O kɔ, dugu laminikogo benna u mɔgɔ waa mugan ni wolonwula (27 000) kan. Bɛnadadi tun bolila ka taga don dugu nin kɔnɔ, ka to ka dogodogo boonw kɔnɔ.\nAkabu be fili ka kodagabali kɛ\n31Bɛnadadi ka dakɔrɔsigiw y'a fɔ a ye ko: «An y'a mɛn ko Isirayɛli mara masacɛw be makari. O la, a to an be dusukasifaniw ta k'o siri an cɛɛ la, ani ka juruw kɛ k'an kuun siri, ka bɔ ka taga Isirayɛli mara masacɛ nin fɛ. N'a sɔrɔ a bena i to, a tena i faga.»\n32U ye dusukasifaniw siri u cɛɛ la, ka juruw kɛ k'o kuun siri, ka wili ka taga Isirayɛli mara masacɛ kunbɛn k'a fɔ a ye ko: «I ka baaraden Bɛnadadi y'an ci ko an ka n'a fɔ i ye ko i k'ale to nii na.» Akabu y'u ɲininga ko a be nii na halibi wa. Ko a kɛra ale balima ye. 33Bɛnadadi ka mɔgɔw y'a ye ko a y'u jaabi cogoɲuman na dɔrɔn, u segir'a ka fɔta kan ko: «Ɔnhɔn, i kɛr'a balima ye!» Akabu y'a fɔ u ye ko u ka ta'a fɔ a ye ko a ka na. Bɛnanadi bɔra, Akabu y'a ta ale yɛrɛ ka wotoro kɔnɔ. 34Bɛnadadi y'a fɔ Akabu ye ko ale facɛ tun ye dugu minw minɛ a facɛ fɛ, ko ale b'u kɔsegi k'o d'a ma. Ko a fana ben'a to a be lɔgɔw sigi Damasi dugu kɔnɔ i n'a fɔ ale facɛ tun y'a kɛ cogo min na Samari dugu kɔnɔ. Akabu y'a fɔ a ye ko u bena bɛɛn, o kɔ, ale ben'a to a be taga. U bɛnna. O kɔ, a y'a to a tagara.\nKira dɔ be Akabu ka filiyɔrɔ fɔ a ye\n35Masaba y'a fɔ kiraw ka jɛnkulu deen dɔ ye ko a k'a fɔ a tɔɲɔgɔn dɔ ye ko ale b'a daali a k'ale bugɔ. Nga o cɛɛ nin banna k'a bugɔ. 36- O la, a y'a fɔ a ye ko a banna ka Masaba ka kuma bato minkɛ, ko n'a bɔra ale kɔrɔ ka taga yɔrɔ dɔ dɔrɔn, ko jara ben'a minɛ. Cɛɛ nin bɔr'a kɔrɔ tuma min na, jara y'a kunbɛn k'a minɛ.\n37O kɔ, kira nin tagara cɛɛ dɔ wɛrɛ sɔrɔ k'a fɔ ale ye ko a ka sabali k'ale bugɔ. O cɛɛ nin y'a bugɔ k'a mandimi. 38Kira nin tagara lɔ masacɛ ka sira kan. A ye fani dɔ kɛ k'a ka jolida siri janko k'a ɲada yɛlɛma. 39Masacɛ be tɛmɛna tuma min na, a pɛrɛnna ko: «Masacɛ, ne, i ka baaraden tun be kɛlɛkɛyɔrɔ la, cɛɛ dɔ ye mɔgɔ dɔ minɛ k'a kalifa ne ma k'a fɔ ne ye ko n ka mɔgɔ nin kɔlɔsi. Ko n'a tununa, ko ne le be faga a nɔɔ na, walima ne be warigwɛ kuru waa saba sara. 40K'i ka baaraden to boliboli la, cɛɛ nin tununa.»\nIsirayɛli mara masacɛ y'a fɔ ko: «I yɛrɛ y'i ka kiti tigɛ ka ban i yɛrɛ ma.»\n41O yɔrɔnin kelen, kira nin y'a ka fani nin bɔ a ɲaa na. Isirayɛli mara masacɛ y'a lɔn ko kira nunu dɔ lo. 42O kɔ, a y'a fɔ masacɛ ye ko: «Masaba ko ale tun y'a latigɛ ko mɔgɔ min ka kan ka halaki, i y'o to yen a tagara. Ko ele le bena sa a nɔɔ na, i ka jama bena sa a ka jama nɔɔ na fana.» 43Isirayɛli mara masacɛ diminin kɔsegir'a ka soo Samari, a dusu kasinin.


Dan 5 AKKDC08 - Masacɛ Balitazari ye dumuniba labɛn a - Bible Search\nDan 4 Dan 6\nMasacɛ ka dumuniba labɛnnin\n1Masacɛ Balitazari ye dumuniba labɛn a ka mɔgɔbaba waa kelen ye. A ye duvɛn min n'u ye. 2Ka u to o la, a facɛ Nabukodonozɔri tun ye minan sanulaman ni warigwɛlaman minw ta Alabatoso kɔnɔ Zeruzalɛmu ka na n'u ye, duvɛn ye Balitazari minɛ dɔrɔn, a k'u ka na n'u ye, ale n'a ka mɔgɔbabaw, n'a ka musow, n'a ka gɛrɛfɛmusow ka minni kɛ n'u ye. 3O tuma na, u nana ni sanufilenw ye, minw tun tara Alabatoso kɔnɔ, Zeruzalɛmu. Masacɛ n'a ka mɔgɔbabaw, n'a ka musow n'a ka gɛrɛfɛmusow ye minni kɛ n'u ye. 4U ye duvɛn min ka ban tuma min na, u ye dɔnkili daminɛ ka batofɛn sanulamanw, ni warigwɛlamanw, ni ziralamanw, ni nigɛlamanw, ni lɔgɔlamanw ani kabakurulamanw tanu. 5O waati yɛrɛ la, mɔgɔ bolo dɔ barila ka bɔ k'a daminɛ ka sɛbɛnni kɛ kogo kan fitinɛ bilayɔrɔ gɛrɛfɛ masaso kɔnɔ yen. Masacɛ ye bolo nin ye, n'a be sɛbɛnni kɛra. 6A siranna kosɔbɛ, a ɲaa cogo yɛlɛmana, a fari fagara, a seenw tora ka yɛrɛyɛrɛ! 7A kulera kosɔbɛ, ka lagwɛlikɛlaw, ni sankolo kan taamasiɲɛlɔnbagaw, ni kirisitigiw wele. A ye kuma ta k'a fɔ Babilɔni lɔnnikɛla nunu ye ko: «Ni mɔgɔ o mɔgɔ sera ka sɛbɛ nin kalan ani k'a kɔrɔ fɔ n ye, delekeba wuleman ɲanaman bena don o tigi kaan na, ni kannakɔnɔ sanulaman. A tigi bena kɛ mɔgɔ sabanan ye ne ka fanga kɔnɔ.» 8O tuma na, a ka lɔnnikɛlaw bɛɛ donna. U si ma se k'a kalan, walima k'a kɔrɔ fɔ masacɛ ye. 9O ye Balitazari kamana gwan ka tɛmɛ, a ɲada yɛlɛmana, a ka mɔgɔbabaw dabari banna.\nDaniyɛli be sɛbɛ kalan k'a kɔrɔ fɔ\n10Masacɛ n'a ka mɔgɔbabaw ka kuma nana don a bamuso tulo la, a wilila ka na don u fɛ dumunikɛyɔrɔ la k'a fɔ ko: «Masacɛ, Ala ka sijan d'i ma! Kana i hakili ɲagami, i cogo kana yɛlɛma! 11Cɛɛ dɔ b'i ka mara kɔnɔ, batofɛnsɔbɛw ka nii b'a la. I faa ka tile la, ale lo tun be yeli kɛ, hakilitigi ni lɔnnikɛla lo i n'a fɔ batofɛn. O kama masacɛ, i faa Nabukodonozɔri y'a kɛ a ka jotigiw, ni lagwɛlikɛlaw, ni sankolo kan taamasiɲɛlɔnbagaw ani kirisitigiw ɲamɔgɔ ye. 12Bari, a lɔnna ko hakili ɲanaman b'ale Daniyɛli tɔgɔla nin fɛ. Masacɛ ye min tɔgɔ la ko Bɛlitasari. Lɔnniya tun b'a fɛ kosɔbɛ, a tun be koo faamu, ani ka se ka sikow kɔrɔ fɔ, ka kodogoninw yira, ani ka koo gwɛlɛmanw ɲanabɔ. O la, i ka Daniyɛli wele, a ben'a kɔrɔ fɔ i ye.» 13U nana ni Daniyɛli ye masacɛ fɛ. Masacɛ y'a ɲininga ko: «N facɛ ka masaya tile la, a bɔra ni mɔgɔ minw ye Zuda mara la ka na n'u ye yan, Daniyɛli tɔgɔla min tun b'u cɛma, o ye e le ye sɔbɛ la wa? 14Ne y'i koo mɛn, ko batofɛnw ka nii b'i la, ko i be yeli kɛ, ko hakili b'i fɛ, n'i be koo lɔn kosɔbɛ. 15U nana ni lɔnnikɛlaw ni lagwɛlikɛlaw ye n fɛ, waasa k'o sɛbɛ nin kalan ani k'a kɔrɔ fɔ n ye, nga u ma se. 16Ayiwa, ne y'a mɛn ko i be se ka sikow kɔrɔ fɔ, ani ka koo gwɛlɛmanw ɲanabɔ. Sisan, n'i ye sɛbɛ nin kalan k'a kɔrɔ fɔ n ye, delekeba wuleman, ni kannakɔnɔ sanulaman bena don i kaan na, i fana be kɛ mɔgɔ sabanan ye fanga nin kɔnɔ.»\n17O tuma na, Daniyɛli ye masacɛ jaabi ko: «Masacɛ, to n'i ka boɲafɛnw ye. I bena fɛɛn minw di, o di mɔgɔ wɛrɛw ma. N kɔni bena sɛbɛ nin kalan i ye, ani k'a kɔrɔ fɔ i ye fana. 18Fɛɛn bɛɛ kuntigi Ala tun y'i facɛ Nabukodonozɔri kɛ masa ye, k'a kɛ mɔgɔbaba ye, ka kunkɔrɔta ni dawula d'a ma. 19A ye boɲa min d'a ma, o le kɛra sababu ye siyaw bɛɛ, ni maraw bɛɛ mɔgɔw tun be yɛrɛyɛrɛ a ɲafɛ siranya bolo. N'a tun b'a fɛ ka mɔgɔ min faga, a b'o faga. N'a tun b'a fɛ ka min to nii na, a b'o to. N'a tun b'a fɛ ka mɔgɔ min kɛ mɔgɔbaba ye, a b'o kɛ. N'a tun b'a fɛ ka min majigi, a b'o majigi. 20Nga a dusu nana gwɛlɛya, yɛrɛboɲa donn'a la. O tuma na, a gwɛnna ka bɔ masaya la, a ka dawula banna. 21A gwɛnna ka bɔ adamadenw cɛma, ka kɛ i n'a fɔ kongosogo. A tora kongofaliw cɛma, ka to ka biin ɲimi i n'a fɔ misi. Komiji tora ka yɛlɛ a kan. A tora o la ten, fɔɔ a sɔnn'a ma tuma min na ko Fɛɛn bɛɛ kuntigi Ala be adamadenw ka kuntigiya kunna. Mɔgɔ min ka d'a ye, a b'o le sigi masaya la. 22Ele Balitazari min y'a deen ye, i y'o koo nin bɛɛ lɔn, nga i ma i yɛrɛ majigi. 23I wilila Matigi le kama, Sankolotigi. I k'u ka na n'a ka soo kɔnɔ minanw ye. Aw ye duvɛn min n'u ye, ele n'i ka mɔgɔbabaw, n'i ka musow n'i ka gɛrɛfɛmusow, ka dɔnkili la ka batofɛn warigwɛlamanw tanu, ni sanulamanw, ni ziralamanw, ni nigɛlamanw, ni lɔgɔlamanw, ani kabakurulamanw. Minw te yeli kɛ, u te mɛnni kɛ, u te foyi lɔn. I nii be Ala min bolo n'i ka koow bɛɛ, i ma sɔn k'ale boɲa. 24O le y'a to a ye bolo nin bila ka na sɛbɛnni nin kɛ. 25Fɛɛn min sɛbɛnna, o filɛ nin ye: Menɛ, Menɛ, Tekɛli, Parisin. 26O kɔrɔ filɛ nin ye: Menɛ, o ye jati ye. O kɔrɔ ko Ala y'i ka masaya waati jati k'a daan tigɛ. 27Tekɛli kɔrɔ ko: sumani kɛ. O kɔrɔ ko u y'i suma kilo kan, u y'a ye ko i man gwili kosɔbɛ. 28Parisin kɔrɔ ko: tilan. O kɔrɔ ko i ka mara tilanna ka di mɛdiw ni pɛrɛsiw ma.» 29- O yɔrɔnin bɛɛ, Balitazari ko u ka deleke wuleman ɲanaman ni kannakɔnɔ sanulaman don Daniyɛli kaan na, ani k'a wango la ko a bena kɛ mɔgɔ sabanan ye ale ka fanga kɔnɔ. 30O loon yɛrɛ sufɛ, u ye Babilɔni masacɛ Balitazari faga.


Zak 3 AKKDC08 - O kɔ, Masaba ye sarakalasebagaw kuntigi - Bible Search\nZak 2 Zak 4\n1- O kɔ, Masaba ye sarakalasebagaw kuntigi Zozuwe yira ne la. A lɔnin tun be Masaba ka mɛlɛkɛ ɲafɛ. Mɔgɔ jalakibaga Sutana lɔr'a kinibolo la, waasa k'a jalaki. 2- Masaba ka mɛlɛkɛ y'a fɔ Sutana ye ko: «Masaba min ye Zeruzalɛmu woloma, ale k'i sara, Sutana! Cɛɛ nin ma kɛ i n'a fɔ lɔgɔ jɛninin, u ye min sama k'a bɔ tasuma na wa?»\n3Zozuwe lɔnin tun be mɛlɛkɛ ɲafɛ n'a kannafani nɔgɔnin ye. 4Mɔgɔ minw tun lɔnin be a ɲafɛ, mɛlɛkɛ y'a fɔ olu ye k'u ka Zozuwe ka fani nɔgɔnin bɔ. O kɔ, a y'a fɔ a ye ko: «A filɛ, ne y'i ka hakɛ bɔ i la. U bena ɲanagwɛfaniw don i kaan na.» 5A y'a fɔ k'u ka fani saniyanin meleke a kuun na. U y'o meleke, ka ɲanagwɛfaniw fana don a kaan na. O bɛɛ kɛra Masaba ka mɛlɛkɛ ɲana.\n6O kɔ, Masaba ka mɛlɛkɛ y'a fɔ Zozuwe ye ko: 7«Masaba, Setigi ko: ‹N'i sɔnna ka taama ne ka sira kan, ka ne ka kuma bato, e le bena kɛ n ka soo, n'a lukɔnɔna bɛɛ kuntigi ye. Mɔgɔ minw be yan, i bena lɔyɔrɔ sɔrɔ olu cɛma.\n8- « ‹Sarakalasebagaw kuntigi Zozuwe, i tulo malɔ, e n'i baarakɛɲɔgɔn minw siginin be i ɲakɔrɔ. Bari, aw le ye kisili sɔrɔ sira taamasiɲɛ ye. Ayiwa, ne bena na n ka baarakɛla ci, min tɔgɔ ko Yiribolo.b 9Ne be kabakuru nin bila Zozuwe ɲafɛ. Faan wolonwula be kabakuru kelen nin na. Ne yɛrɛ le bena sɛbɛnni kɛ a kan. Ne Masaba, Setigi le ko ten. Ne bena na jamana nin ka hakɛ yafa loon kelen.\n10- « ‹O loon na, ne Masaba, Setigi le ko: Aw bena ɲɔgɔn wele ka nisɔndiya hɛrɛ kosɔn aw ka *ɛrɛzɛnforow la, n'aw ka torosunw kɔrɔ.› »


Lok fɔlɔ 15 AKKDC08 - Dawuda ye soow lɔ a yɛrɛ ye, a - Bible Search\nLok fɔlɔ 14 Lok fɔlɔ 16\nLok fɔlɔ 15\nAla ka layidu taamasiɲɛ kɛsu nako Zeruzalɛmu\n1Dawuda ye soow lɔ a yɛrɛ ye, a yɛrɛ ka ciin na. A ye yɔrɔ dɔ labɛn ka fanibugu lɔ o yɔrɔ la k'o kɛ Ala ka layidu taamasiɲɛ kɛsu bilayɔrɔ ye. 2- O kɔ, a y'a fɔ ko Levi kɔmɔgɔw dama le bena Ala ka layidu taamasiɲɛ kɛsu ta, ko bari Masaba tun y'olu le woloma k'u ka to k'a ta, ani ka to ka baara kɛ a ye tuma bɛɛ.\n3Dawuda ye Isirayɛlidenw bɛɛ lajɛn Zeruzalɛmu, janko ka Masaba ka layidu taamasiɲɛ kɛsu ta ka ta'a bila ale ka yɔrɔ labɛnnin kɔnɔ. 4A ye Arɔn kɔmɔgɔw ni Levi kɔmɔgɔ tɔw lajɛn. 5Keyati kɔmɔgɔw cɛma, mɔgɔ kɛmɛ ni mugan le tun be yen, u n'u kuntigi Uriyɛli. 6Merari kɔmɔgɔw cɛma, mɔgɔ kɛmɛ fila ni mugan le tun be yen, u n'u kuntigi Azaya. 7Gɛrisɔn kɔmɔgɔw cɛma, mɔgɔ kɛmɛ ni bi saba tun be yen, u n'u kuntigi Yowɛli. 8Elisafa kɔmɔgɔw cɛma, mɔgɔ kɛmɛ fila le tun be yen, u n'u kuntigi Semaya. 9Eburɔn kɔmɔgɔw cɛma, mɔgɔ bi seegi le tun be yen, u n'u kuntigi Eliyɛli. 10Uziyɛli kɔmɔgɔw cɛma, mɔgɔ kɛmɛ ni tan ni fila le tun be yen, u n'u kuntigi Aminadabu.\n11Dawuda ye sarakalasebaga Sadɔki ni Abiyatari, ani Levi kɔmɔgɔ tɔw, Uriyɛli ni Azaya, ani Yowɛli ni Semaya, ani Eliyɛli ni Aminadabu wele. 12A y'a fɔ u ye ko: «Aw le ye Levi kɔmɔgɔw ka gwatigiw ye. Aw n'aw balimaw k'aw yɛrɛ saniya, ka Masaba, Isirayɛli ka Ala ka layidu taamasiɲɛ kɛsu ta ka ta'a bila ne ka yɔrɔ labɛnnin kɔnɔ. 13Fɔlɔ la, aw tun te yen, Masaba an ka Ala bolo ser'an ma, bari an tun m'a kɛ a kɛcogo la.» 14O la, sarakalasebagaw ni Levi kɔmɔgɔ tɔw y'u yɛrɛ saniya, janko ka taga Masaba, Isirayɛli ka Ala ka kɛsu nin ta ka na n'a ye. 15- Levi kɔmɔgɔw ye kɛsu nin ta u gaman kan n'a talɔgɔw ye, i ko Musa tun y'a fɔ cogo min na ka kɛɲɛ ni Masaba ka kuma ye.\n16Dawuda y'a fɔ Levi kɔmɔgɔw ɲamɔgɔw ye ko u k'u balima dɔw bila dɔnkilila la, ani ka fɔlikɛminanw d'u ma: kolonjow, ni gɔniw, ani nigɛ gositaw, ko u k'u fɔ fɔɔ u mankan ka bɔ kosɔbɛ k'a yira ko nisɔndiya be yen. 17Levi kɔmɔgɔw ye Yowɛli dencɛ Eman woloma, n'ale balimacɛ Azafu, Berekiyawu dencɛ, ani Kusayawu dencɛ Etan, ka bɔ u balimaw, Merari ka fadenyabolo la. 18Olu balima daa kɔlɔsibaga minw farala u kan, olu filɛ nin ye: Zakariyawu, ani Bɛn ni Yaaziyɛli, ani Semiramɔti ni Yeyɛli, ani Uni ni Eliyabu, ani Benayawu ni Maaseyawu, ani Matitiyawu ni Elifelewu, ani Mikineyawu ni Obɛdi Edɔmu ani Yeyɛli. 19Dɔnkililabaga minw tun be yen, olu tun ye Eman ye, ani Azafu ni Etan. Olu tun be ni zira gositaw ye ka to k'u fɔ. 20Zakari, ni Aziyɛli, ani Semiramɔti ni Yeyɛli, ani Uni ni Eliyabu, ani Maaseyawu ni Benayawu, olu tun be ni kolonjo kanjaninw ye. 21Matitiyawu ni Elifelewu, ani Mikineyawu ni Obɛdi Edɔmu ani Yeyɛli ni Azaziyawu, olu tun ye kolonjo juru seegi fɔbagaw ye, ka dɔnkili bila sira. 22Levi kɔmɔgɔw, kɛsu nin tabagaw kuntigi Kenaniyawu y'a tako nin ɲanabɔ, bari a tun b'o baara lɔn kosɔbɛ.\n23Daa kɔlɔsibaga Berekiya ni Ɛlikana tun be kɛsu nin kɔlɔsira.\n24Daa kɔlɔsibaga Obɛdi Edɔmu ni Yeya fana tun b'a kɔlɔsira. Sebaniyawu ni Yosafati, ani Netanɛli ani Amazayi, ani Zakariyawu ni Benayawu ni Eliyezɛri, minw tun ye sarakalasebagaw ye, olu tun be buru fiyɛra kɛsu nin ɲafɛ.\nMasaba ka layidu taamasiɲɛ kɛsu be se Zeruzalɛmu\n(Sam 2nan 6.12-19)\n25Dawuda ni Isirayɛli cɛkɔrɔbaw, ni kɛlɛden waa kelen kelen kuntigiw tagara Masaba ka layidu taamasiɲɛ kɛsu ta Obɛdi Edɔmu ka soo, u nisɔn diyaninba.\n26U ye tura wolonwula faga, ani sagajigi wolonwula, k'u kɛ saraka ye, janko Ala ka kɛsu nin tabagaw dɛmɛ. 27Foroca ɲanaman tun be Dawuda kaan na, o ɲɔgɔn le tun be kɛsu nin tabagaw bɛɛ kaan na fana, ani dɔnkililabagaw, ni Kenaniya fana, min tun ye kɛsu nin tabagaw kuntigi ye. Sarakalasebagaw ka cɛsirifani dɔ tun be Dawuda cɛɛ la. 28Isirayɛlidenw bɛɛ tun be to ka mankanba kɛ nisɔndiya fɛ n'u be tagara ni kɛsu nin ye. U tun be to ka filew fiyɛ, ka buruw fiyɛ, ani ka to ka nigɛw gosi, ani ka kolonjo ni gɔni fɔ.\n29U dontɔ ni kɛsu nin ye Dawuda ka ciin na, Sayuli denmuso Mikali ye filɛli kɛ ni fenɛtiri ye. A ye masacɛ Dawuda panpantɔ ye nisɔndiya bolo. A koo goyar'a ye.


Yezu tagatɔ Zeruzalɛmu, a be mɔgɔw kalan sira kan | Yezu ka ɲɛnamaya\nYezu tagatɔ Zeruzalɛmu, a be mɔgɔw kalan sira kan\nMATIYO 8:19-22 LUKA 9:51-62 ZAN 7:2-10\nYEZU BADENW BE MIN MIIRI YEZU KOO LA\nMASAYA BAARA KƆRƆTANIN LO COGO MIN NA\nKabi wagati damanin, Yezu b’a ka waajuli baara kɛra Galile sabu mɔgɔw b’a lamɛnna ka tɛmɛ Zude mɔgɔw kan. Ka fara o kan, tuma min na a tun ye cɛɛ banabagatɔ dɔ kɛnɛya lafiɲɛlon na Zeruzalɛmu, “zuwifuw tun b’a fɛ k’a faga.”—Zan 5:18; 7:1.\nAn be saan 32 lo la sisan, sɛtanburu wala ɔkutɔburu la ani Sumanladon ɲɛnagwɛ (wala Gwatakɔrɔsigi seli) surunyana ka ban. O ɲɛnagwɛ be kɛ tile wolonfila. A tile seeginan, jama be lajɛn ka Ala bato. O ɲɛnagwɛ be kɛ sɛnɛ wagati bannin kɔ ani o be sababu di mɔgɔw ma ka ninsɔndiya kosɔbɛ ani ka barika la Ala ye.\nYezu baden Zaki, Simɔn, Yusufu ani Zuda y’a fɔ a ye ko: “Bɔ yan ka taga Zude.” Yahutuw ka diinanko caaman be kɛ Zeruzalɛmu. Ɲɛnagwɛw be kɛ siɲɛ saba saan kɔnɔ ani n’o wagati sera, dugu be fa mɔgɔw la. O kama, Yezu badenw y’a fɔ a ye ko: “N’i b’a fɛ mɔgɔw k’i lɔn, e t’i ka kɛwaliw kɛ dogo la. I be kabakow kɛ cogo min na, taga i yɛrɛ yira diɲɛ na.”—Zan 7:3, 4.\nTiɲɛn na, Yezu baden naani nunu “yɛrɛ tun ma la a la” ko ale lo ye Masiya ye. U b’a fɛ le Yezu ka kabakow kɛ jama ɲɛɛ na minw nana fɛti la Zeruzalɛmu. Komi Yezu b’a lɔn farati min b’o la, a y’a fɔ u ye ko: “Adamadenw kɔni te se k’aw kɔniya. Nga u be ne kɔniya, bari ne be to k’a fɔ k’u ka kɛwaliw ka jugu. Aw yɛrɛ ka taga o ɲanagwɛ nin na, ne kɔni tena taga, bari ne ka waati ma se fɔlɔ.”—Zan 7:5-8.\nYezu badenw farala jama kan ka taga. Tile damanin o kɔ, Yezu n’a ka kalandenw fana tagara, nka u y’o tagama kɛ mɔgɔw ɲinɛ ma. Sira min be tɛmɛ Zurudɛn baji fan fɛ, u m’o ta sabu mɔgɔw ka teli ka tɛmɛ yen. Nka sira min be Samari mara cɛtigɛ ka sin Zeruzalɛmu, u y’o le ta. U mako bena kɛ jatigiya la Samari dugu dɔ la minkɛ, Yezu ye kalanden dɔw ci ka taga jatigiso ɲini u ye sanni u ka se. Mɔgɔw ka teli ka lonanw ladon. Nka komi Yezu n’a ka kalandenw be tagara Zeruzalɛmu Yahutuw ka ɲɛnagwɛko la, dugumɔgɔw banna ka siyɔrɔ di u ma. Zaki ni Zan dimina ani u y’a fɔ ko: “Matigi, i b’a fɛ an b’a kɛ tasuma be jigi ka bɔ sankolo la k’u halaki wa?” (Luka 9:54). Yezu y’u kɔrɔfɔ o kuma kosɔn. O kɔ, u tagara u ka sira fɛ.\nK’u to sira kan, sariya karamɔgɔ dɔ y’a fɔ Yezu ye ko: “Karamɔgɔ, i mana taga yɔrɔ o yɔrɔ, ne bena tugu i kɔ.” Yezu y’a jaabi ko: “Dingɛ be kongowuluw fɛ, ɲaga be kɔnɔw fɛ, nga layɔrɔ te Mɔgɔ Dencɛ tɔgɔ la.” (Matiyo 8:19, 20). Yezu b’a fɛ cɛɛ k’a lɔn le ko gwɛlɛyaw bena a sɔrɔ n’a kɛra ale ka kalanden dɔ ye. A be komi o cɛɛ fanin b’a yɛrɛ la. O kama, a banna o ɲɛnamaya kɛcogo la. An kelen kelen bɛɛ ka ɲi k’an yɛrɛ ɲininga ko: ‘A mana kɛ cogo o cogo, ne labilanin lo ka tugu Yezu kɔ wa?’\nYezu y’a fɔ cɛɛ wɛrɛ ye ko: “Tugu ne kɔ.” Cɛɛ y’a fɔ ko: “Matigi, a to ne be taga n facɛ suu don fɔlɔ.” Komi Yezu be cɛɛ ka koow lɔn, a y’a fɔ a ye ko: “A to suuw k’u ka suuw don. E kɔni, e ka taga Ala ka masaya koo fɔ.” (Luka 9:59, 60). O cɛɛ facɛ ma sa fɔlɔ. N’o tɛ, a tun tɛna lɔ ka kuma ni Yezu ye. Cɛɛ labilanin tɛ dɔrɔn le ka Ala ka Masaya kɛ a ɲɛnako fɔlɔ ye.\nK’u to Zeruzalɛmu sira kan halibi, cɛɛ wɛrɛ y’a fɔ Yezu ye ko: “Ne bena tugu i kɔ, Matigi. Nga i b’a to ne be taga sara n ka somɔgɔw la fɔlɔ.” Yezu y’a jaabi ko: “Mɔgɔ o mɔgɔ be misidaba minɛ ko a be sɛnɛ kɛ, n’a be filɛli kɛ a kɔfɛ, o tigi man kan ni Ala ka masaya ye.”—Luka 9:61, 62.\nMɔgɔ o mɔgɔ b’a fɛ ka kɛ Yezu ka kalanden sɔbɛ ye, o tigi ka kan k’a ɲɛɛ lɔnin to Masaya baara lo kan. Mɔgɔ min be sɛnɛ kɛ ni misi ye, n’a tɛ to ka filɛri kɛ a ɲɛfɛ, a ka walan tɛna tilen. N’a ye misidaba to yen ka yɛlɛma k’a kɔɔ filɛ, baara tɛna taga ɲɛ. O cogo kelen na, mɔgɔ o mɔgɔ be yɛlɛma ka duniɲa nin ka koow filɛ, o tigi be se ka ɲɛnamaya banbali sira bila.\nYezu baden naani nunu be mun lo miiri a koo la?\nMun na Samarikaw banna ka jatigiya di Yezu ma? O kama, Zaki ni Zan tun b’a fɛ ka mun lo kɛ?\nYezu ye baro jumanw lo kɛ Zeruzalɛmu sira kan? O kumaw be mun lo yira ka gwɛ Masaya baara koo la?\nA ci dɔ ma A ci dɔ ma Yezu tagatɔ Zeruzalɛmu, a be mɔgɔw kalan sira kan\njy sap. 65 ɲɛɛ 154-155


MAKABEW FƆLƆ 5 AKKDC08 - Zuwifuw lamini siyaw y'a mɛn - Bible Search\nMAKABEW FƆLƆ 4 MAKABEW FƆLƆ 6\nMAKABEW FƆLƆ 5\nZuda be taga amoniw kama\n(Mak 2nan 10.14-33)\n1Zuwifuw lamini siyaw y'a mɛn tuma min na ko sarakabɔyɔrɔ lɔra kura ye, ani ko Alabatosoba lalagara i n'a fɔ a tun be cogo min na fɔlɔ la, 2u dimina kosɔbɛ. Isirayɛliden minw tun b'u cɛma, u y'a latigɛ k'u bena u faga. U y'a daminɛ ka olu faga, k'u halaki. 3Zuda ye kɛlɛ kɛ ni edɔmuw ye Akarabatɛni, Idume mara la, bari u tun ye Isirayɛlidenw datugu. A ye cɛnniba kɛ u cɛma, a y'u gwɛn, k'u bololafɛnw minɛ.\n4O kɔ, a hakili jigira Bayan kɔmɔgɔw ka juguya la. U tun be to ka dogo siraw kan, ka siraw datugu janko ka Isirayɛlidenw minɛ. 5Zuda y'u datugu k'u to u ka sangasow kɔnɔ. A ye yɔrɔ datugu ka kali k'u bena u faga. A y'u ka sangasow jɛni n'a kɔnɔ mɔgɔw bɛɛ. 6O kɔ, a tɛmɛna ka taga amoniw ka mara la. A ye kɛlɛden barikaman caaman kunbɛn o yɔrɔ la. Timote le tun b'u kunna. 7A ye kɛlɛ kɛ n'u ye siɲɛ caaman. A sera u kɔrɔ k'u halaki. 8A ye Yazɛri dugu n'a maraw minɛ ka sɔrɔ ka kɔsegi Zude mara la.\nZuwifuw ka tɔɔrɔ\n9Isirayɛliden minw siginin tun be Galaadi mara la, o mara siyaw farala ɲɔgɔn kan ka wili u kama janko k'u faga. Nga Isirayɛlidenw tagara dogo Datema dugu barikaman kɔnɔ. 10U ye batakiw ci Zuda n'a badenw ma ko: «Siya wɛrɛw jɛnna an kama janko k'an faga. 11An dogonin be dugu barikaman min kɔnɔ, u ka kɛlɛdenw b'u yɛrɛ labɛnna ka na o minɛ. Timote le b'u kunna. 12Na sisan k'an bɔsi u bolo, u y'an ka mɔgɔ caaman faga ka ban. 13An balima minw siginin tun be Tobi mara la, o bɛɛ fagara, u y'u ka musow n'u ka denmisɛnw minɛ ka taga n'u ye jɔnya la, k'u bololafɛnw bɔsi. Mɔgɔ waa kelen ɲɔgɔn fagara o yɔrɔ la.»\n14K'u to bataki nin kalan na, ciden wɛrɛw nana ka bɔ Galile mara la n'o kibaruya kelen nin ɲɔgɔn ye, u ka faniw faranfarannin. 15Olu ko: «Siya wɛrɛ minw be Potolemayisi ni Tiri ani Sidɔn, ni lonanmara Galilei faan bɛɛ, olu bɛɛ farala ɲɔgɔn kan ka wili an kama janko k'an faga.» 16Zuda ni jama ye kibaruya nin mɛn tuma min na, u ye jama wele ɲɔgɔnyeba la. U ka kan ka koo min kɛ k'u balimaw dɛmɛ, u juguw be minw tɔɔrɔla ka to k'u kɛlɛ, u kumana ɲɔgɔn fɛ. 17Zuda y'a fɔ a baden Simɔn ye ko a ka mɔgɔ dɔw woloma ka taga u balimaw kisi Galile mara la. Ko ale n'u baden Zonatan bena taga Galaadi mara la. 18A ye Zakari deen Yusufu ni Azariya to Zude mara la, u ka kɛ jama ɲamɔgɔw ye. Olu ni kɛlɛden tɔw tun ka kan ka yɔrɔ kɔlɔsi. 19A y'a fɔ u ye k'u ka jama mara, k'u kana kɛlɛ kɛ ni siya wɛrɛw ye fɔɔ olu ka kɔsegi. 20Mɔgɔ waa saba (3 000) farala Simɔn kan ka taga n'a ye Galile. Mɔgɔ waa seegi (8 000) farala Zuda kan ka taga n'a ye Galaadi mara la.\nSimɔn ni Zuda be se u juguw kɔrɔ\n(Mak 2nan 12.10-31)\n21Simɔn tagara Galile mara la ka kɛlɛ caaman kɛ ni siya wɛrɛw ye. A sera u kɔrɔ, k'u gwɛn. 22A tugura u kɔ fɔɔ ka se Potolemayisi dugu donda la. Isirayɛlidenw ye mɔgɔ waa saba ɲɔgɔn faga siya wɛrɛw cɛma k'u bololafɛnw cɛ. 23O kɔ, Simɔn ye Galile ni Aribata mara zuwifuw lajɛn, olu n'u musow, n'u ka denmisɛnw, ani u bololafɛnw bɛɛ, ka na n'u ye Zude mara la ni nisɔndiya ye.\n24Zuda Makabe n'a baden Zonatan ye Zurudɛn baji tigɛ ka tile saba taama kɛ kongokolon kɔnɔ. 25U ye nabatiwj kunbɛn, olu y'u minɛ ka ɲa. Koo min kɛra u balimaw la Galaadi mara la, u y'o fɔ u ye. 26Ko u juguw y'u caaman datugu duguba barikamanw kɔnɔ: Bozora, ni Alema, ani Kasafo, ni Makɛdi ani Karinayin. 27Ko dɔw fana datugunin lo Galaadi mara dugu wɛrɛw la, ko u juguw tun y'a latigɛ ka dugu barikaman nunu kɛlɛ sini, k'u minɛ ani k'u kɔnɔ mɔgɔw bɛɛ faga loon kelen na. 28Zuda y'o mɛn dɔrɔn, a n'a ka kɛlɛdenw y'u ɲaa yɛlɛma ka kongokolon sira minɛ ka taga Bozora. U ye dugu nin minɛ, k'a kɔnɔ cɛɛw bɛɛ faga, k'a nafolo cɛ, ka dugu jɛni.\n29U bɔra o yɔrɔ la sufɛ ka taama fɔɔ ka taga se Datema dugu barikaman na. 30Dugu gwɛra tuma min na, k'u to yɔrɔjan, u ye kɛlɛden caaman ye, u daa yɛrɛ te lɔn, n'u be yɛlɛyɛlɛnanw lɔra, ka to ka gwɛrɛ ni kɛlɛkɛwotorow ye janko ka dugu minɛ. U tun ye kɛlɛ daminɛ ka ban. 31Zuda y'a ye ko kɛlɛ daminɛna ka ban, mankan be bɔra dugu kɔnɔ, ani buruw fiyɛkan ni kulekanw, fɔɔ ka se sankolo la. 32A y'a fɔ a ka kɛlɛdenw ye ko: «Aw ka kɛlɛ kɛ an balimaw ye bii.» 33A y'u tilan saba. A y'a fɔ k'u ka gwɛrɛ u juguw kɔfɛ. U ye buru fiyɛ k'u kaan kɔrɔta kosɔbɛ ka Ala dali. 34Timote ka kɛlɛdenw y'a ye ko Zuda Makabe le be gwɛrɛla dɔrɔn, u ye boli ta. Zuda sera u kɔrɔ kosɔbɛ, u ka mɔgɔ waa seegi (8 000) ɲɔgɔn fagara kɛlɛ la o loon na. 35O kɔ, a y'a ɲaa sin Alema faan fɛ. A tagara o dugu nin kɛlɛ k'a minɛ k'a kɔnɔ cɛɛw bɛɛ faga, ka nafolo cɛ, ka dugu jɛni. 36A bɔra o yɔrɔ la ka taga Kasafo ni Makɛdi ani Bozora minɛ, ni Galaadi mara dugu tɔw.\n37O koo nunu tɛmɛnin kɔ, Timote ye kɛlɛbolo wɛrɛ lajɛn ka taga sigi Arafɔn gɛrɛfɛ, kɔɔ faan dɔ nin na. 38Zuda ye mɔgɔw ci ka taga u ka sigiyɔrɔ kɔlɔsi dogo la. Olu segira ka n'a fɔ a ye ko: «Siya minw b'an lamini na, u bɛɛ lajɛnnin be Timote kɔrɔ, kɛlɛden nunu ka ca kosɔbɛ. 39U ye kɛlɛden dɔw ta arabuw cɛma, janko k'u dɛmɛ. U siginin tun be kɔɔ kɔfɛ, u labɛnnin lo ka na i kɛlɛ.» Zuda tagara u kunbɛn. 40A n'a ka kɛlɛdenw gwɛrɛla kɔɔ la. O la, Timote y'a fɔ a ka kɛlɛkuntigiw ye ko: «Ni Zuda le kɔnna ka kɔɔ tigɛ, an tena se ka lɔ a ɲa, siga t'a la, a bena se an kɔrɔ. 41Nga n'a siranna, ka lɔ kɔɔ kɔfɛ, an bena kɔɔ tigɛ k'a kɛlɛ, an bena se a kɔrɔ.» 42Zuda sera jida la tuma min na, a ye kɛlɛkuntigiw to kɔda la k'a fɔ u ye ko u kan'a to mɔgɔ si ka to o yɔrɔ la, ko bɛɛ ka taga kɛlɛ la. 43Zuda le kɔnna ka kɔɔ tigɛ ka taga u juguw faan fɛ, a ka kɛlɛdenw bɛɛ sɔrɔla ka tugu a kɔ. A ye siya wɛrɛw kɛlɛ k'u ɲɔti ka taga kɔfɛ. U y'u ka kɛlɛkɛminanw fili, ka sɔrɔ ka boli ka taga Karinayin jobon kɔnɔ. 44Zuda ka mɔgɔw ye dugu minɛ, ka sɔrɔ ka jobon nin jɛni, ni mɔgɔ minw tun b'a kɔnɔ. U sera Karinayin kɔrɔ. Kabini o waati la, mɔgɔ si ma se ka lɔ Zuda ɲa tugu.\n45O kɔ, Isirayɛliden minw bɛɛ tun be Galaadi mara la, Zuda ye olu lajɛn, a faama fara fantanw kan, musow, ni denmisɛnw, ani u ka bololafɛnw, janko ka taga n'u ye Zuda mara la. Jamaba tun lo. 46U tagara se Efurɔn, min tun be u ka sira kan. Duguba tun lo, barika tun b'a la. U tun te se ka munumunu ka tɛmɛ dugu kinibolo ɲafan fɛ, walima numanbolo fɛ, fɔɔ u k'a cɛtigɛ. 47Nga dugu mɔgɔw ma sɔn u ka don dugu kɔnɔ, u y'a dondaw tugu ni kabakuruw ye. 48Zuda ye kumaɲuman fɔ u ye ko: «An ka kan k'aw ka mara cɛtigɛ ka se ka taga an ka jamana na. Mɔgɔ si tena kojugu kɛ aw la, an bena tɛmɛ sira fɛ dɔrɔn.» Nga dugu mɔgɔw ma sɔn ka daa yɛlɛ a ye. 49O la, a ko u k'a fɔ kɛlɛdenw cɛma ko u kelen kelen bɛɛ ka to a ka yɔrɔ la. 50Kɛlɛdenw y'u yɛrɛ labɛn kɛlɛ kama. U ye suu ko ka dugu gwɛ dugu mɔgɔw kɛlɛ la. A laban, u sɔrɔla k'o dugu minɛ. 51U ye cɛɛw bɛɛ faga, ka dugu nafolo cɛ, ka dugu halaki pepewu, ka taama suuw kan ka dugu cɛtigɛ. 52U ye Zurudɛn baji tigɛ ka se kɛnɛbayɔrɔ la Bɛtiseyan gɛrɛfɛ. 53Mɔgɔ minw tora kɔfɛ, Zuda tun be to k'olu lajɛn, ani ka to ka jama jaa gwɛlɛya sira kan fɔɔ ka taga se Zuda mara la. 54U nisɔndiyaninba yɛlɛla Siyɔn kulu kan. U ye saraka jɛnitaw bɔ, bari u ɲuman segira, u ka mɔgɔ si ma faga.\nJuguw be se Yusufu ni Azariya kɔrɔ\n(Mak 2nan 12.32-45)\n55Ka Zuda ni Zonatan to Galaadi mara la, n'a baden Simɔn be Potolemayisi gɛrɛfɛ Galile mara la, 56Zakari deen Yusufu ni Azariya, minw ye kɛlɛkuntigiw ye, olu y'a mɛn k'u ye cɛfariyakow kɛ kɛlɛ la. 57U y'a fɔ ɲɔgɔn ye ko: «An fana ka tɔgɔ ɲini an yɛrɛ ye. An ka taga an lamini siyaw kɛlɛ.» 58U tun be kɛlɛden minw kunna, u kumana olu fɛ ka sɔrɔ ka taga Zamuniya. 59Gɔriziyasi n'a ka mɔgɔw bɔra dugu kɔnɔ k'u be kɛlɛ daminɛ. 60U sera Yusufu ni Azariya kɔrɔ, ka tugu u kɔ fɔɔ Zude mara daan na. Isirayɛlidenw mɔgɔ waa fila (2 000) ɲɔgɔn fagara o loon na. 61O kɛra jama ka dɛsɛkojugu ye, bari Yusufu ni Azariya tun ma mɛnni kɛ Zuda n'a badenw fɛ. U tun be miiri k'olu fana bena se ka cɛfariya kɛ. 62Nga Ala tun ye see di mɔgɔ minw ma Isirayɛlidenw kisi la, olu tun te o dɔw ye.\nZuda be se a juguw kɔrɔ\n63Cɛfari Zuda n'a badenw ye tɔgɔba sɔrɔ Isirayɛlidenw bɛɛ fɛ, ni siyaw bɛɛ fɛ u tɔgɔ fɔra minw cɛma. 64Mɔgɔw tun be boli u nɔfɛ janko k'u fo. 65Zuda n'a badenw tagara worodugu ɲafan fɛ, ka edɔmuw kɛlɛ. U ye Eburɔn n'a maraw minɛ, ka dugu yɔrɔ barikamanw ci, k'a lamini sangasow jɛni. 66O kɔ, u ye sira minɛ k'u ɲaa sin filisiw ka jamana faan fɛ, ka taga Mariza cɛtigɛ. 67O loon na, sarakalasebaga minw tun b'a fɛ ka taga kɛlɛ la k'u yɛrɛ yira cɛɛw ye, k'a sɔrɔ u ma miiri ka ɲa, olu fagara kɛlɛ la. 68O kɔ, Zuda y'a ɲaa sin Asidɔdi faan fɛ, min be filisiw ka mara la. A y'u ka sarakabɔyɔrɔw ci k'u ka joow jɛni, k'u ka duguw nafolo cɛ ka sɔrɔ ka kɔsegi Zuda mara la.


Luka 8 AKKDC08 - O kɔ, Yezu tun be yaala duguba ni - Bible Search\nMuso minw tun be Yezu dɛmɛ\n1O kɔ, Yezu tun be yaala duguba ni dugudenninw na ka waajuli kɛ ka Ala ka masaya kibaru diman fɔ. A ka kalanden tan ni fila tun be n'a ye, 2- ani muso damani fana, Yezu tun ye jina gwɛn ka bɔ minw dɔw la, ka dɔw kɛnɛya: Magidalaka Mariyamu, Yezu tun ye jina wolonwula gwɛn ka bɔ min la, 3ni Zaani min ye *Erɔdi ka nafolo kɔlɔsibaga Suza muso ye, ni Suzani, ani muso wɛrɛw, minw tun be Yezu n'a ka kalandenw dɛmɛ n'u bololafɛnw ye.\n(Mat 13.1-9; Mar 4.1-9)\n4Jamaba tagara lajɛn, mɔgɔw tun be bɔ duguw bɛɛ la ka taga Yezu sɛgɛrɛ. A ye talen la ko:\n5«Sɛnɛkɛla dɔ bɔra ka taga ka suman seri. K'a to serili la, kisɛ dɔw tagara ben sira daa la. Tɛmɛbagaw y'u dɔn, kɔnɔw y'u kunu. 6Dɔw fana tagara ben farayɔrɔ la. U falenna dɔrɔn, u sara bari sumaya tun te u kɔrɔ. 7Dɔw fana tagara ben ŋɔni yɔrɔ la, u falenna, u ni ŋɔni wilila ɲɔgɔn fɛ, ŋɔni y'u degun. 8Dɔ wɛrɛw tagara ben dugukoloɲuman na. U falenna ka wili ka kisɛ kɛ. Olu y'u ɲɔgɔn kɛmɛ kɛmɛ sɔrɔ.»\nO kuma fɔnin kɔ, Yezu pɛrɛnna ko: «Tulo be min fɛ ka mɛnni kɛ, o ka mɛnni kɛ.»\nMun na Yezu be talen la?\n(Mat 13.10-13; Mar 4.10-12)\n9Yezu ye talen min la, a ka kalandenw y'a ɲininga o kɔrɔ la. 10- A y'u jaabi ko: «See dira aw ma ka Ala ka masaya gundow lɔn. Nga a koo be fɔ tɔw ye talen le la, waasa u filɛli kɛtɔ, u kana foyi ye, u mɛnni kɛtɔ, u kana foyi faamu.\nYezu be sɛnɛkɛla talen kɔrɔ fɔ\n(Mat 13.18-23; Mar 4.13-20)\n11«N ye talen min la, o kɔrɔ filɛ nin ye: Sumansi, o ye Ala ka kuma le ye. 12Mɔgɔ dɔw bɔnin be sirada fɛ, kisɛ benna yɔrɔ min na. U mana Ala ka kuma mɛn, Sutana be na o kuma bɔ u kɔnɔ, janko u kana la a la ka kisi. 13Mɔgɔ dɔw fana bɔnin be farayɔrɔ fɛ. N'u y'o kuma mɛn, u be sɔn a ma ni nisɔndiya ye. Nga a te sigiyɔrɔ sɔrɔ u kɔnɔ, u be la o kuma na tumanin kelen dɔrɔn, ni kɔrɔbɔli nana, u be ban a kuma la. 14Mɔgɔ dɔ wɛrɛw fana bɔnin be ŋɔni yɔrɔ fɛ. Olu mana kuma mɛn, hamikow, ni nafoloko, ni diyanakow b'o kuma nagasi fɔɔ nafa te sɔrɔ a la. 15Dɔw fana bɔnin be dugukoloɲuman fɛ. Olu mana kuma mɛn, u b'a minɛ ni dusuɲuman ye fɔɔ nafa be sɔrɔ a la.»\nYezu ka ladili, mɛnni kɛcogo ta faan fɛ\n16- Yezu y'a fɔ tugu ko: «Mɔgɔ si te fitinɛ mana k'a bila gongo jukɔrɔ, walima kalaka jukɔrɔ. Nga o b'a bila fɛɛn dɔ kan, janko mɔgɔ minw be don soo kɔnɔ, u ka yeli kɛ.\n17- «Fɛɛn o fɛɛn dogonin be, o bɛɛ bena ye. Gundo si te yen min tena bɔ kɛnɛ kan.\n18- «Aw k'aw ka mɛnni kɛcogo kɔlɔsi, bari fɛɛn be min fɛ, dɔ bena fara o ta kan, nga fɛɛn te min fɛ, hali a be miiri ko min b'a fɛ, o bena bɔsi a la.»\nYezu baa n'a balimaw\n(Mat 12.46-50; Mar 3.31-35)\n19Yezu tun be yɔrɔ min na, a baa n'a dɔgɔninw tagara yen. Nga u tun te sera ka gwɛrɛ a la minkɛ jama kosɔn, 20dɔ y'a fɔ a ye ko: «Karamɔgɔ, i baa n'i dɔgɔninw lɔnin be kɛnɛma k'u mako b'i la.»\n21Nga Yezu ye o tigi jaabi ko: «Mɔgɔ minw be u tulo malɔ Ala ka kuma na k'a sira taama, olu le ye ne baa ni ne dɔgɔninw ye.»\n(Mat 8.18,23-27; Mar 4.35-41)\n22Loon dɔ la, Yezu donna kurun kɔnɔ n'a ka kalandenw ye. A y'a fɔ u ye ko: «An ka taga baa kɔ.» 23K'u to baa cɛma kurun boli la, Yezu sinɔgɔra. Fɔɲɔba dɔ wilila, fɔɔ kurun tun be ɲini ka fa jii la. U tun be farati la. 24O la, a ka kalandenw gwɛrɛl'a la k'a kunun k'a fɔ a ye ko: «Karamɔgɔ, karamɔgɔ, an satɔ filɛ!»\nYezu kununna ka kuma fɔɲɔ ni jii kunna. Fɔɲɔ lɔra, jii malara, yɔrɔ malara. 25O kɔ, Yezu y'a fɔ a ka kalandenw ye ko: «Aw jigi be min?»\nKalandenw kabakoyara fɔɔ siranya donna u la n'u be ɲɔgɔn ɲininga Yezu koo la ko: «Cɛɛ nin ye jɔn ye? Hali fɔɲɔ ni baji be sɔn a ta ma?»\nYezu be jinakulu gwɛn\n(Mat 8.28-34; Mar 5.1-20)\n26Yezu n'a ka kalandenw sera Gadare mara la. Baa y'o mara ni Galile ta danfara bɔ. 27Yezu jigira ka bɔ kurun kɔnɔ dɔrɔn, jinatɔcɛ dɔ nan'a kunbɛn. Kabini tumajan, a tun te fani don. A tun te si dugu kɔnɔ tugu fɔɔ kaburutu la. 28Cɛɛ ye Yezu ye minkɛ dɔrɔn, a pɛrɛnna kosɔbɛ ka taga kunbiri gwan Yezu kɔrɔ k'a kaan bɔ ko: «Mun b'an cɛ, Fɛɛn bɛɛ kuntigi Ala Dencɛ Yezu? Ne b'i daali, i kana ne tɔɔrɔ.» 29Cɛɛ nin y'o fɔ, bari Yezu tun b'a fɔra ko jina ka bɔ a la. Jina nin tun b'a tɔɔrɔ tuma caaman, mɔgɔw tun b'a bolo n'a seenw bɛɛ siri ni jɔrɔkɔw ye k'a bila. Nga a tun be to k'u tigɛtigɛ, jina be taga n'a ye kongo kɔnɔ.\n30Ayiwa, Yezu ye cɛɛ ɲininga ko a tɔgɔ be di.\nA y'a jaabi ko Jinakulu. A y'o fɔ bari jina caaman tun b'a la. 31Jina nunu ye Yezu daali kosɔbɛ ko a kana olu gwɛn ka taga u ɲagwanyɔrɔ la.\n32O y'a sɔrɔ lɛkuluba dɔ tun be dumuni kɛra kulu kan. Jina nunu ye Yezu daali ko a k'a to u ka taga don o lɛɛw la. Yezu sɔnna. 33Jinaw bɔra cɛɛ la ka taga don lɛɛw la. Lɛkulu girinna ka bɔ kulu kan ka taga don baji la ka sa.\n34U dɛndɛbagaw y'o koo ye minkɛ, u bolila ka taga o kibaru fɔ dugu kɔnɔ ni dafɛduguw la. 35Koo min kɛra, mɔgɔw bɔra ka taga o filɛ. U sera Yezu fɛ. U y'a ye ko jina tun bɔra cɛɛ min na, ale siginin be Yezu seen kɔrɔ, fani b'a kaan na, a ɲamalɔnin lo. U siranna kosɔbɛ. 36Cɛɛ kɛnɛyara cogo min na, minw y'o ye, olu y'o lakali mɔgɔw ye. 37O la, u bɛɛ y'a ɲini Yezu fɛ ko a ka bɔ u ka mara la, bari a siranya boɲana u fɛ. Yezu donna kurun kɔnɔ ko a be taga, 38cɛɛ y'a ɲini a fɛ ko ni ale be se ka taga n'a ye.\nNga Yezu y'a jaabi ko: 39«Segi ka taga i ka soo, Ala ye koba min kɛ i ye, i ka o bɛɛ lakali.»\nYezu ye koba min kɛ cɛɛ ye, a tagara o lakali dugu nin bɛɛ kɔnɔ.\nYezu be tagara Zayirisi fɛ\n(Mat 9.18-26; Mar 5.21-43)\n40Yezu kɔsegira ka bɔ baa kɔ tuma min na, mɔgɔw bɛɛ y'a kunbɛn ni nisɔndiya ye, bari u bɛɛ tun b'a makɔnɔna. 41O tuma na, cɛɛ dɔ sera min tɔgɔ ko Zayirisi. Kalanso kuntigi tun lo. A tagar'a kunbiri gwan Yezu kɔrɔ, k'a daali ko a ka sabali ka taga ale ka soo, 42bari ale denmuso man kɛnɛ, ko a be ɲini ka sa, k'o denmuso nin dɔrɔn le ye ale deen ye. Deen nin sii tun be saan tan ni fila ɲɔgɔn.\nYezu taatɔ o yɔrɔ la, mɔgɔw tun b'a digidigi fɔɔ k'a degun. 43O y'a sɔrɔ, muso dɔ tun b'u cɛma, min ka koli tun te banna n'a kɛra a ma bana ye kabini saan tan ni fila. A bololafɛn bɛɛ banna, bari a tun tagara furakɛla caaman fɛ. Nga a ka bana ma nɔgɔya. 44A gwɛrɛla Yezu la jama cɛma ka maga a ka fani dakun na a kɔfɛ. O yɔrɔnin bɛɛ, a ka koli lɔra. 45Yezu ye ɲiningali kɛ ko: «Jɔn magara ne la?»\nMɔgɔ si ma sɔn k'a fɔ ko ale lo. Piyɛri ye kuma ta k'a fɔ ko: «Karamɔgɔ, i ɲaa b'a la ko mɔgɔw b'i digidigira fɔɔ k'i degun.»\n46Nga Yezu ko: «Mɔgɔ dɔ magara ne la, bari ne y'a lɔn ko ne ka fanga ye kabako dɔ kɛ sisan sisan.» 47Muso nin y'a lɔn ko koo nin tena se ka dogo tugu minkɛ, a yɛrɛyɛrɛtɔ tagar'a kunbiri gwan Yezu kɔrɔ. A magara a la kuun min na, ani a kɛnɛyara yɔrɔnin kelen cogo min na, a y'o bɛɛ lakali Yezu ye mɔgɔw bɛɛ ɲana. 48Yezu y'a fɔ a ye ko: «N balimamuso, i kisira i ka lanaya kosɔn. Taga hɛrɛ la.»\n49Ka Yezu to o kuma na, mɔgɔ dɔ bɔra kuntigi Zayirisi ka soo ka na a fɔ a ye ko: «I denmuso banna, kana karamɔgɔ sigɛn tugu.»\n50Yezu y'o kuma mɛn minkɛ, a y'a fɔ Zayirisi ye ko: «Kana siran, la Ala la dɔrɔn, i denmuso bena kisi.»\n51U sera Zayirisi ka soo tuma min na, Yezu ma sɔn mɔgɔ si ka don n'a ye boon kɔnɔ fɔɔ Piyɛri, ni Zan, ni Zaki, ani sungurunin faa n'a baa dɔrɔn. 52Mɔgɔ bɛɛ tun be kasira ka kule sungurunin ka saya koo la. Yezu y'a fɔ u ye ko: «Aw kana kasi, sungurunin ma sa, nga a be sinɔgɔra le.»\n53Mɔgɔw y'a lɔn ko sungurunin sara tiɲɛ na minkɛ, u yɛlɛla Yezu ma. 54A donna ka sungurunin suu minɛ a bolo ma k'a fɔ a ye ko: «Sungurunin, wili.» 55O yɔrɔnin bɛɛ, deen nii segir'a ma, a wilila. Yezu y'a fɔ u ye k'u ka dumuni d'a ma. 56Deen wolobagaw kabakoyara kosɔbɛ. Nga Yezu y'a fɔ u ye k'a gwɛlɛya k'u kana o koo nin ɲafɔ mɔgɔ si ye.


Ɔrɔ 3 AKKDC08 - O tuma na, ka kɛ zuwifu ye, o tɔnɔ be - Bible Search\nƆrɔ 2 Ɔrɔ 4\nMɔgɔ bɛɛ be kojugu kɛ\n1O tuma na, ka kɛ zuwifu ye, o tɔnɔ be min sa? Kɛnɛkɛnɛko tɔnɔ ye jumɛn ye? 2O tɔnɔ ka bon cogo bɛɛ la. Ala ka kuma kalifara zuwifuw le ma. 3Ayiwa, ni u dɔw ma kɛ mɔgɔsɔbɛw ye, Ala ka tilenninya be se ka tunu o kosɔn wa? 4- Ayi dɛ! Hali ni adamadenw be galon tigɛ, Ala be tiɲɛ fɔ, i ko a fɔra cogo min na ko:\n«O la, tiɲɛ ka sɔrɔ i fɛ i kuma waati la,\ni ka see sɔrɔ i ka kiti la.»\n5Nga ni Ala ka tilenninya be lɔn an ka tilenbaliya barika la, an bena mun le fɔ sa? O kɔrɔ ko ni Ala dimina an kɔrɔ, o ye kojugu ye wa? N be kumana adamadenw kumacogo le la. 6Ayi dɛ! N'a kɛra ten, Ala ben'a kɛ cogo di ka diɲɛ kiti? 7Ni ne ye galon tigɛ, o min barika la Ala ka tiɲɛ be lɔn kosɔbɛ ani boɲa be la a kan fana, mun na ne be jalaki i n'a fɔ hakɛkɛla? 8O la, dɔw b'a fɔ ko: «An ka kojugu kɛ waasa koɲuman ka sɔrɔ o la.» Mɔgɔ dɔw be ne tɔgɔ cɛn ko ne b'o le fɔ. O mɔgɔ nunu ka jalakili ka ɲi. 9Nga, mun lo sa? An zuwifuw ka fisa ni tɔw ye wa? Abada, bari ne y'a fɔ ka ban ko zuwifu ni siya wɛrɛw bɛɛ be hakɛ ka fanga kɔrɔ. 10I ko a fɔra Ala ka kuma na cogo min na ko:\n«Mɔgɔtilennin si te yen, hali mɔgɔ kelen.\n11Hakili te o si fɛ,\no si te Ala yɔrɔ ɲini fana.\n12- U bɛɛ filinin lo, u bɛɛ kɛra mɔgɔjuguw ye.\nU si te koɲuman kɛ, hali mɔgɔ kelen.\n13- U gɔnɔ ye kaburu dayɛlɛnin ye,\nu be mɔgɔw lafili n'u daa ye,\nu ka kuma be i ko fɔnfɔnni ka baga.\n14- Danga ni kumajugu le fanin b'u daa la.\n15U ka teli ka mɔgɔ faga.\n16U be tɛmɛ yɔrɔ o yɔrɔ,\nu be cɛnni ani bɔnɛ le to yen.\n17- U te hɛrɛ sira lɔn.\n18- U te siran Ala ɲa fewu.»\n19An y'a lɔn ko sariya be fɛɛn minw bɛɛ fɔ, a b'o fɔ mɔgɔw ye minw b'a ka fanga kɔrɔ, janko mɔgɔ si kana se ka foyi fɔ, ani mɔgɔ bɛɛ ka jalaki Ala ɲakɔrɔ. 20- O le y'a to mɔgɔ si te se ka kɛ mɔgɔtilennin ye a ɲakɔrɔ sariya batoli barika la, bari an be hakɛ lɔn sariya le barika la.\nMɔgɔsɔbɛya be sɔrɔ cogo min na Ala fɛ\n21Nga sisan, Ala y'a yira ko ale bena mɔgɔw jati mɔgɔtilenninw ye sababu min na, sariya seen t'o la. Sariya ni kiraw ye o le fɔ. 22- Mɔgɔ o mɔgɔ lara Yezu Krista la, Ala be olu bɛɛ jati mɔgɔtilenninw ye, wolomani t'o la. 23Bari mɔgɔ bɛɛ ye hakɛ kɛ, u yɔrɔ jaɲana Ala ka nɔɔrɔ la. 24Nga Ala ye nɛɛma kɛ u ye k'u jati mɔgɔtilenninw ye Yezu Krista sababu la, ale min y'u kunmabɔ. 25Mɔgɔ minw lar'a la ko a sara olu kosɔn, Ala y'a kɛ hakɛ yafa saraka ye, waasa k'ale Ala yɛrɛ ka tilenninya yira, bari mɔgɔ minw tun ye hakɛ kɛ fɔlɔfɔlɔ, a ma olu jalaki 26a ka muɲuli waati la. O la, Ala y'a ka tilenninya yira sisan. Mɔgɔ minw lara Yezu la, a ye olu kɛ mɔgɔtilenninw ye, janko a ka tilenninya ka ye. 27Adamaden ka yɛrɛboɲayɔrɔ be yen tugu wa? Ayi, a te yen. Mun le ye o kɛ? A ka sariya batoli wa? Ayi, a ka lanaya kosɔn lo. 28Bari an b'a miiri ko adamaden be jati mɔgɔtilennin ye a jigi le barika la. Sariya batoko seen t'o la. 29Walima Ala ye zuwifuw dama ka Ala ye wa? Siya wɛrɛw ka Ala tɛ fana wa? Ɔnhɔn, siya wɛrɛw ta lo fana. 30- Bari Ala kelenpe le be yen ale min bena mɔgɔkɛnɛkɛnɛninw jati mɔgɔtilenninw ye u jigi barika la, ka kɛnɛkɛnɛbaliw jati mɔgɔtilenninw ye o jigi kelen barika la. 31A ma kɛ ko an b'a fɛ ka sariya sanga ben jigi kama. Ayi! An b'a fɛ sariya koo ka taga ɲa kosɔbɛ.


Yezu y’a ɲɛfɔ fɛɛn min be mɔgɔ nɔgɔ tiɲɛn na | Yezu ka ɲɛnamaya\nMun lo be mɔgɔ nɔgɔ tiɲɛn na?\nMATIYO 15:1-20 MARIKI 7:1-23 ZAN 7:1\nYEZU BE ADAMADENW KA LANDAKOW BƆ KƐNƐ KAN\nSaan 32 ka Tɛmɛnkan seli surunyana. O y’a sɔrɔ Yezu be mɔgɔw kalanna Galile. O kɔ, n’a sɔrɔ a tagara Zeruzalɛmu walisa ka Tɛmɛnkan seli kɛ i ko sariya b’a ɲini Yahutuw fɛ cogo min na. Nka, Yezu b’a yɛrɛ kɔrɔsi sabu Yahutuw b’a ɲinina k’a faga (Zan 7:1). O kɔ, a kɔsegira Galile.\nN’a sɔrɔ Yezu tun be Kapɛrnaum tuma min na Fariziɲɛw ni sariya karamɔgɔw bɔra Zeruzalɛmu ka n’a filɛ. Mun na u y’o tagama kɛ? U be sababu lo ɲinina ka Yezu jalaki ko a be Ala ka sariya tiɲɛ. U y’a ɲininga ko: “Mun na i ka kalandenw te an faaw ka landa bato? Bari u be dumuni kɛ n’u te u tigɛ ko ka ɲa.” (Matiyo 15:2). Ala ma deli k’a fɔ a ka jama ye k’u ka u tɛgɛw ko “ka kɛɲɛ n’u faaw ka landa ye.” (Mariki 7:3). Nka, ni mɔgɔ tun m’o kɛ, Fariziɲɛw tun b’o jati jurumuba ye.\nSanni Yezu ka sin ka Fariziɲɛw ka darabɔli kumaw jaabi, a y’a yira cogo min na u be tugu ka Ala ka sariya tiɲɛ. Yezu y’u ɲininga ko: “Mun na aw be Ala ka sariya cɛn aw ka landaw kosɔn? Bari Ala y’a fɔ ko i k’i baa n’i faa boɲa, ko ni mɔgɔ min y’a faa, walima a baa nɛni, k’o tigi ka kan ka faga. Nga aw b’a fɔ ko ni mɔgɔ dɔ y’a fɔ a faa, walima a baa ye ko ale tun ka kan k’a dɛmɛ ni fɛɛn min ye, ko a y’o di Ala ma, a kɛra ten wajibi tɛ o tigi ma k’a faa n’a baa dɛmɛ tugu.”—Matiyo 15:3-6; Ɛkizɔdi 20:12; 21:17.\nFariziɲɛw b’a fɔ ko wari, bololafɛnw wala fɛɛn o fɛɛn dira Ala ma, o ye Alabatoso ta ye. O kama, o fɛɛnw tɛ se ka ta ka koo wɛrɛ kɛ. Nka tiɲɛn tiɲɛn na, o tigi ye fɛɛn minw kɛ Ala ta ye, u bele b’a bolo kɔrɔ. Ɲɛyirali fɛ, dencɛ dɔ be se k’a fɔ ko a y’a ka wari wala a bololafɛnw “di Ala ma” wala Alabatosoba baara kama ani a b’a kɛ komi o fɛɛnw ye Alabatoso ta ye ka ban. Nka, o wari wala bololafɛnw bele b’o cɛɛ bolo ani a be se k’a ɲɛnako kɛ n’u ye. A do b’a fɔ ko a tɛ se k’u kɛ k’a bangebagaw dɛmɛ k’a sɔrɔ u kɔrɔla ani u mako be dɛmɛ na. O cogo la, a be ban a ka kunkanbaara la a wolobagaw ta fan fɛ.—Mariki 7:11.\nJoo be Yezu fɛ ka dimi sabu Fariziɲɛw be Ala ka sariya kɔrɔ yɛlɛma. A ko: “Aw be Ala ka kuma kɛ kumafu ye aw ka landaw kosɔn. Filakanfɔ nunu! Ezayi ye kirayakuma min fɔ aw ka koo la, o bɛnna kosɔbɛ. A ko: ‘Mɔgɔ nunu be ne boɲa u daa dama le la, nga u dusu yɔrɔ ka jan ne la. U be ne bato gwansan, bari u be ɲɔgɔn kalan koo minw na, o ye adamadenw ka sariyaw dama le ye.’” Komi Fariziɲɛw ma se ka foyi fɔ, Yezu ye jama weele u ka gwɛrɛ ka na. A ko: “Aw k’aw tulo malɔ ka n ka kuma faamu. A ma kɛ i n’a fɔ ko mɔgɔ be fɛɛn min dumu, o le b’a nɔgɔ, nga a kɔnɔnako le b’a nɔgɔ.”—Matiyo 15:6-11; Ezayi 29:13.\nDɔɔni o kɔ, k’u to boon dɔ kɔnɔ, kalandenw ye Yezu ɲininga ko: “I m’a lɔn ko i ka kuma nin digira Fariziɲɛw na k’u hakili ɲagami wa?” Yezu y’u jaabi ko: “Ne Faa min be sankolo la ma yiri o yiri tutu, olu bena bɔn ka bɔ yen. Aw y’u ye k’u to yen, fiɲɛntɔw lo. Ni fiɲɛntɔ ye a tɔɲɔgɔn ka bere minɛ, u fila bɛɛ bena kori ka ben dingɛ kɔnɔ.”—Matiyo 15:12-14.\nPiyɛri y’a ɲini Yezu fɛ kalanden tɔɔw tɔgɔ la, a k’a ɲɛfɔ fɛɛn min be mɔgɔ nɔgɔ. A be komi o ye Yezu kabakoya. Yezu y’a jaabi ko: “Aw m’a lɔn ko mɔgɔ be fɛɛn o fɛɛn don a daa la, k’o be don a kɔnɔ na, o kɔ, a be taga o fili banakɔ wa? Nga mɔgɔ daa be fɛɛn min fɔ, o be bɔ a dusu la le. Olu le be mɔgɔ nɔgɔ. Bari miiriyajuguw be bɔ mɔgɔ dusu le la, ani mɔgɔfaga, ni ɲamɔgɔya, kakalaya, soɲali, galontigɛ, ani nɛnili. O koo nunu le be mɔgɔ nɔgɔ, nga ka dumuni kɛ n’i ma i tigɛ ko, o te mɔgɔ nɔgɔ.”—Matiyo 15:17-20.\nYezu t’a fɔra le ko mɔgɔ man ɲi ka saniya, a fana t’a fɔra k’u man kan k’u tɛgɛw ko ka sɔrɔ ka tobili kɛ wala ka dumuni kɛ. Nka, a be diinan kuntigiw lo jalakira u ka filankafoya kosɔn. Olu be adamadenw ka landakow fisaya ni Ala ka sariya ye. Tiɲɛn na, kɛwale juguw lo be mɔgɔ nɔgɔ sabu u be bɔ mɔgɔ dusukun na.\nFariziɲɛw ye Yezu jalaki ko di?\nI ko Yezu y’a yira cogo min na, Fariziɲɛw be tugu cogo di ka Ala ka sariya tiɲɛ?\nA ci dɔ ma A ci dɔ ma Mun lo be mɔgɔ nɔgɔ tiɲɛn na?\njy sap. 56 ɲɛɛ 136-137


Tob 8 AKKDC08 - U tilara dumuni na tuma min na, latuma - Bible Search\nTob 7 Tob 9\n1U tilara dumuni na tuma min na, latuma sera. U tagara ni kanbelen ye o boon nin kɔnɔ. 2Tobiya hakili jigira Arafayɛli ka kumaw la. A ye jigɛ biɲɛ n'a dusukun bɔ a ka bɔɔrɔ kɔnɔ k'u bila wusulandaga kɔnɔ, takami kan. 3Jigɛ kasa ye jina gwɛn, a ye boli ta fɔɲɔ fɛ ka taga fɔɔ Ezipiti jamana na. Arafayɛli tugur'a kɔ ka ta'a minɛ k'a siri ni jɔrɔkɔ ye yɔrɔnin kelen. 4U ye Tobiya to yen ka boon daa tugu. A wilila ka bɔ dilan kan k'a fɔ Sara ye ko: «Ne muso, wili, an k'an Matigi dali ko a ka makari an na k'an kisi.» 5Sara wilila. U y'a daminɛ ka Matigi dali, k'a ɲini a fɛ ko a k'u kisi. Tobiya y'a fɔ ko:\n«An faaw ka Ala, an b'i tanu!\nI tɔgɔ ka tanu waati nataw bɛɛ la!\nSankolo kɔnɔ danfɛnw ni dugukolo kan taw bɛɛ k'i tanu tuma bɛɛ!\n6- Ele le ye Adama dan,\ne le ye dɛmɛbaga ni bolo layɔrɔ labɛn a ye,\nmin ye a muso Awa ye.\nAdamadenw bɛɛ bɔra u mɔgɔ fila nunu na.\nEle le y'a fɔ ko:\n‹Cɛɛ ka to a kelen na, o ma ɲi,\nan ka dɛmɛbaga labɛn a ye,\nmin y'a bɔɲɔgɔnko ye.›\n7«O la sisan, musoko nigɛ te ne bilara muso nin furu la, nga ne b'a fɛ k'i ka kuma bato le, min ye tiɲɛkuma ye. Makari ne ni n muso la, a to an ka sijan sɔrɔ ɲɔgɔn fɛ.»\n8O kɔ, u y'a fɔ ɲɔgɔn fɛ ko: «Amiina, amiina!», 9ka sɔrɔ ka la.\n10Waati dɔɔni tɛmɛnin kɔ, Araguwɛli wilila k'a ka baaradenw wele ko u ka taga kaburu sogi, u tagara. A tun b'a miiri ko: «Ni kanbelen nin sara, o tuma na, mɔgɔw bena yɛlɛ an ma k'an nɛni.» 11U ye kaburu sogi ka ban tuma min na, Araguwɛli segira soo k'a muso wele 12k'a fɔ a ye ko: «I ka baaraden musomanw dɔ ci ka taga boon kɔnɔ k'a filɛ ni Tobiya be nii na. N'a sara, an bena se k'a suu don ni mɔgɔ ma bɔ an kala ma.» 13U ye baara denmusomanw dɔ wele ka fitinɛ don a bolo ka daa yɛlɛ. A donna k'a sɔrɔ u be sinɔgɔra kosɔbɛ ɲɔgɔn fɛ. 14A bɔra k'a fɔ u ye ko: «A be nii na, hɛrɛ be yen!» 15O la, Araguwɛli ye Sankolotigi Ala tanu k'a fɔ ko:\n«Ala, mɔgɔ o mɔgɔ kɔnɔ gwɛnin lo,\ni ka kan ni olu ka tanuli ye!\nU k'i tanu waati bɛɛ la!\n16Ne b'i fo, bari, i ye ne nisɔndiya kosɔbɛ!\nBari ne tun be miiri ko a bena kɛ cogo min na,\na ma kɛ ten,\ni makarila an na k'an dɛmɛ.\n17Ne b'i fo bari i hinɛna deen fila nunu na,\ndeen wɛrɛ te minw wolobagaw fɛ!\nMatigi, makari u la k'u mara\nk'a to u be sigi hɛrɛ la i barika la!»\n18O kɔ, Araguwɛli y'a fɔ a ka baaradenw ye ko u ka kaburu nin tugu sanni dugu ka gwɛ.\n19Araguwɛli y'a fɔ a muso ye ko a ka buru caaman labɛn. O kɔ, a tagara ka misi fila ni sagajigi naani minɛ a ka begɛnkuluw la ka na n'u ye, k'a fɔ ko u k'o labɛn. U y'a daminɛ ka labɛnni kɛ. 20A ye Tobiya wele k'a fɔ a ye ko: «I bena to yan fɔɔ tile tan ni naani. I ka to yan ka dumuni kɛ, ka minni kɛ ne fɛ. I ben'a kɛ ne denmuso be nisɔndiya tugu, ale min ye tɔɔrɔ caaman sɔrɔ. 21O kɔ, i be se ka ne ka nafolo tilan kelen minɛ ka segi i facɛ fɛ hɛrɛ la. Tilan tɔ kelen bena kɛ i ta ye, ne ni n muso sanin kɔ. N deen, la ne la. Ne ye i facɛ ye, Ɛdina ye i bamuso ye. An b'i fɛ, i n'a fɔ an b'i muso fɛ cogo min na, kabini sisan ni tuma bɛɛ. La o la, n deen!»


Lok fɔlɔ 11 AKKDC08 - Isirayɛliden tɔw bɛɛ nana Dawuda - Bible Search\nLok fɔlɔ 10 Lok fɔlɔ 12\nLok fɔlɔ 11\nDawuda be woloma ka kɛ masacɛ ye\n(Sam 2nan 5.1-3)\n1Isirayɛliden tɔw bɛɛ nana Dawuda fɛ Eburɔn k'a fɔ ko: «An ye joli kelen ye. 2Waati tɛmɛnin na, ka Sayuli to masaya la, ele lo tun be to ka bila Isirayɛlidenw ɲa ka taga kɛlɛyɔrɔ la. Masaba i ka Ala y'a fɔ i ye ko ele le ben'a ka jama Isirayɛli mara, ko e bena kɛ an kuntigi ye.» 3Isirayɛli cɛkɔrɔbaw bɛɛ wilila ka na masacɛ Dawuda fɛ Eburɔn. A bɛnna n'u ye Masaba ɲakɔrɔ. U ye tulu kɛ Dawuda kunna k'a kɛ u ka masacɛ ye ka kɛɲɛ ni Samuyɛli ka kuma ye Masaba tun ye min fɔ a ye.\nDawuda be Zeruzalɛmu minɛ\n(Sam 2nan 5.6-10)\n4- Dawuda ni Isirayɛlidenw bɛɛ wilila ka taga Zeruzalɛmu kama. Min tun be wele ko Zebuzi. Zebuziw le tun siginin be mara nin kɔnɔ. 5Zebuziw y'a fɔ Dawuda ye ko: «I donyɔrɔ te yan.» O n'a ta bɛɛ, Dawuda sera ka *Siyɔn yɔrɔ barikaman kɛlɛ ka se a kɔrɔ. O le kɛra Dawuda ka ciin ye. 6A tun y'a fɔ ko ni mɔgɔ min sera ka zebuzi kelen faga, k'o tigi bena kɛ kɛlɛdenw kuntigiba ye. O la, a balimamuso Seruya dencɛ Zowabu kɔnna ka wili ka taga, ale lo kɛra kuntigi ye.\n7O kɔ, Dawuda sigira o yɔrɔ barikaman nin na. O la, u ko Dawuda ka ciin. 8O kɔ, u ye dingɛ min fa ni bɔgɔ ye k'a wili, a ye lɔli wɛrɛ kɛ o yɔrɔ la dugu kɔnɔ fɔɔ ka taga se a laminikogo ma. A ye ciinw sigi k'o lamini. Zowabu tun b'a la ka dugu nin tɔɔ lalaga. 9Dawuda tun be barika sɔrɔla ka taga ten, bari Masaba, Setigi tun be n'a ye.\n(Sam 2nan 23.8-39)\n10Dawuda ka cɛfari minw ni Isirayɛlidenw bɛɛ tun jɛnna k'a kɛ masacɛ ye, ka kɛɲɛ ni Masaba ka fɔta ye Isirayɛlidenw kosɔn, olu minw fana tun y'a kɔɔ minɛ kosɔbɛ a ka masaya tile bɛɛ la, olu le ye nunu ye.\n11Dawuda ka cɛfariw filɛ: Yasobeyamu ka bɔ Akimoni ka fadenyabolo la, ale tun kɛra cɛfariw kuntigi saba la mɔgɔ fɔlɔ ye. A y'a ka taman kɛ ka mɔgɔ kɛmɛ saba faga kɛlɛ kelen na. 12Ale kɔ, Dodo dencɛ Eleyazari fana tun be yen. A mamacɛ bɔra Awowa. Ale fana tun kɛra cɛfariw kuntigi mɔgɔ saba nunu dɔ ye. 13Filisiw tun ye ɲɔgɔn lajɛn kɛlɛ kama, ale lo tun be n'a ye Pasidamimu. O y'a sɔrɔ sɔsɔforo dɔ tun be yen, jama tun bolila filisiw ɲa. 14Ale n'a kɔmɔgɔw lɔra foro nin cɛmancɛ la, k'a tanga cɛnni ma. U ye filisiw faga. Masaba ye see di u ma kosɔbɛ.\n15Dawuda tun be Adulamu kuluwo kɔnɔ tuma min na, mɔgɔ saba bɔra cɛfari bi saba la ka ta'a fɛ farayɔrɔ la. O y'a sɔrɔ filisiw ka jɛnkulu dɔ tun siginin be erefaw ka kɔkɛnɛ na. 16Dawuda tun b'a ka dogoyɔrɔ la, filisiw ka kɛlɛden dɔw tun be Bɛtilehɛmu. 17Dawuda miirila k'a fɔ ko: «Kɔlɔn min be Bɛtilehɛmu dugu daa la, jɔn le bena taga jii bɔ ne ye o yɔrɔ la?» 18O mɔgɔ saba nunu tagara tɛmɛ filisiw ka kɛlɛdenw sigiyɔrɔ cɛma ka taga jii bɔ kɔlɔn nin kɔnɔ ka na n'a ye Dawuda fɛ, nga Dawuda ma sɔn k'a min. A y'a bɔn Masaba ye. 19A ko: «Ni ne y'o kɛ, n ka Ala kana n to. O tuma na, n bena sɔn ka mɔgɔ nunu joli min wa? U y'u yɛrɛ nii saraka jii nin kama! Bari, u y'u yɛrɛ nii di le, ka sɔrɔ ka jii nin sɔrɔ ka na n'a ye.» O la, a banna, a ma sɔn k'a min. O cɛfari mɔgɔ saba nunu ye fɛɛn min kɛ, o le y'o ye.\n20Zowabu baden Abisayi tun ye cɛfari bi sabak nunu kuntigi ye. A y'a ka taman kɛ ka mɔgɔ kɛmɛ saba faga. O la, a tɔgɔ bɔra u cɛma kosɔbɛ. 21A ye boɲa sɔrɔ kosɔbɛ u cɛma. Ale kɛra u kuntigi ye, nga a tun te cɛfariw kuntigi mɔgɔ saba nunu dɔ ye.\n22Yoyada dencɛ Benaya ka bɔ Kabiseyɛli tun ye kɛlɛdenŋana ye. A ye kobabaw kɛ. Ale lo ye mowabuw ka kɛlɛkɛwara fila faga. A tun jigira dingɛ kɔnɔ fana ka jara faga. *Sanji siminin tun benna o loon na yɛrɛ. 23Ezipitika min jaɲa tun ye mɛtɛrɛ fila ni tilan ɲɔgɔn ye, ale Benaya fana le y'o faga. O Ezipitika nin tun be ni taman ye a bolo, min tun ka bon kosɔbɛ. Benaya tagar'a kama ni bere ye ka ta'a ka taman minɛ a fɛ, ka tila k'a faga n'a ye. 24Yoyada dencɛ Benayawu ye fɛɛn min kɛ, o le ye o ye. A tɔgɔ bɔra kosɔbɛ cɛfari bi saba nunu cɛma. 25U tun b'a jati kosɔbɛ mɔgɔ bi saba nunu cɛma, nga ale tun ma se mɔgɔ saba nunu fɛ. Kɛlɛden minw tun be ale masacɛ Dawuda kɔlɔsi, a y'a kɛ olu kuntigi ye.\n26Cɛfari tɔw filɛ: Zowabu baden Azayɛli, ni Bɛtilehɛmuka Dodo dencɛ Elanan, 27ani Arorika Samɔti ni Pelɔnka Ɛlɛsi, 28ani Tekowaka Ikɛsi dencɛ Ira, ni Anatɔtika Abiyezɛri, 29ani Usaka Sibekayi, ni Awoyaka Ilayi, 30ani Netofaka Marayi, ni Netofaka Baana dencɛ Elɛdi, 31ani Iribayi dencɛ Itayi ka bɔ Gibeya, Bɛnzamɛn ka mara la, ni Pireyatɔnka Benaya, 32ani Urayi ka bɔ Gaasi wolonkoto daa la, ni Bɛtarabaka Abiyɛli, 33ani Baarumika Azimawɛti, ni Salibimuka Eliyaba, 34ani Gizɔnka Beneyasɛmu, ni Ararika Sage dencɛ Yonatan, 35ani Ararika Sakari dencɛ Ayamu, ni Uri dencɛ Elifali, 36ani Mekeraka Efɛri, ni Pelɔnka Aya, 37ani Karimɛlika Ɛsiro, ni Ɛzibayi dencɛ Naarayi, 38ani Natan balimacɛ Yowɛli, ni Agiri dencɛ Mibari, 39ani amonicɛ Selɛki, ni Narayi ka bɔ Beerɔti, ale lo tun ye Seruya dencɛ Zowabu ka kɛlɛkɛminanw tabaga ye, 40ani Ira ni Garɛbu ka bɔ Yetɛri ka soo, 41ani iticɛ Uri, ni Alayi dencɛ Zabadi, 42ani Siza dencɛ Adina, Urubɛn kɔmɔgɔw kuntigi dɔ tun lo, mɔgɔ bi saba tun be n'ale ye, 43ani Maaka dencɛ Anan, ni Mitinika Yosafati, 44ani Asitarɔtika Uziya, ani Arowɛrika Otamu dencɛ Sama ni Yeyɛli, 45ani Simiri dencɛ Yediyayɛli n'a balima Yowa ka bɔ Tisiti, 46ani Maawimuka Eliyɛli, ani Ɛlinaamu dencɛ Yeribayi ni Yosawiya, ni mowabucɛ Yitima, 47ani Eliyɛli ni Obɛdi, ani Yaasiyɛli ka bɔ Soba.


Tim 2nan 1 AKKDC08 - Ne Pɔli min kɛra Yezu Krista ka - Bible Search\nTim 2nan int Tim 2nan 2\nTim 2nan 1\n1Ne Pɔli min kɛra Yezu Krista ka ciden ye Ala sago la, a ye ne ci ka nii banbali koo fɔ, a y'a daa di min la, n'o be sɔrɔ Yezu Krista barika la. 2- Ne be nin bataki nin ci Timote ma, ele min kɛra ne ka deen ye ne be min kanu haali. An Faa Ala n'an Matigi Yezu Krista ka makari e la, ka nɛɛma ni hɛrɛ kɛ i ye.\nPɔli be barika la Ala ye\n3Ne be barika la Ala ye, ne be baara kɛ min ye ni kɔnɔgwɛ ye i n'a fɔ ne y'o sɔrɔ n bɛmaw fɛ cogo min na. Ne be to ka Ala daali i ye suu ni tile. 4Ni ne hakili jigira i kasiko la tuma min na, o waati la, ne b'a fɛ k'i ye teliya la waasa ne ka se ka nisɔndiya. 5- Ne hakili b'i ka jigisɔbɛ la. Jigi min tun be i mamamuso Loyisi an'i bamuso Unisi fɛ, ne lanin b'a la k'o ɲɔgɔn b'i fɛ fana.\n6Ne ye n bolo la i kan tuma min na, Ala ye see min d'i ma, ne b'i hakili jigi n'o ye, ko i k'o minɛ ka ɲa kosɔbɛ. 7Bari Ala ye Nii Senuman min d'an ma, o ma d'an ma waasa an ka kɛ siranbagatɔw ye, o be fanga le d'an ma, ka kanuya don an dusu la, k'an kɛ yɛrɛminɛlaw ye. 8I kana maloya k'an Matigi koo fɔ, i kana maloya ni ne fana ka koo ye, ne min be kaso la ale kosɔn. Nga i ka sɔn tɔɔrɔ ma i n'a fɔ ne, kibaru diman kosɔn, Ala barika la. 9Ale min y'an kisi ani k'an wele ka kɛ a ka siya ye, o ma kɛ an ka kɛwaliɲuman sababu la, nga ale yɛrɛ ka koo latigɛnin, n'a ka nɛɛma sababu lo. A y'o nɛɛma labɛn an ye Yezu Krista barika la kabini diɲɛ ma dan fɔlɔ. 10O nɛɛma nin kɛra an ye sisan an Kisibaga Yezu Krista ka nali barika la. An b'a lɔn kibaru diman barika la ko Yezu Krista ye saya mako sa ka nii banbali sira yira an na. 11- Ala ye ne wele o kibaru diman nin fɔli kama ka n kɛ ciden ni karamɔgɔ ye. 12O le kosɔn, ne be tɔɔrɔ nunu muɲuna. Nga o ma kɛ maloyako ye ne fɛ, bari ne ye n jigi la min kan, ne b'ale lɔn, ani ne lanin b'a la ko ne jigi be min kan, see b'a ye k'o mara n ye fɔɔ laban loon na.\n13Ne ye kumaɲuman minw fɔ i ye, i k'i yɛrɛ cogo kɛɲɛ ni olu ye. Jigi ka to i fɛ, ani kanuya, an y'o min sɔrɔ Yezu Krista ka jɛnɲɔgɔnya fɛ. 14I ye koɲuman minw sɔrɔ, i ka olu minɛ kosɔbɛ Nii Senuman barika la, min be an kɔnɔ.\nOnezifɔri kɛra kantigi ye\n15E y'a lɔn ko Krista kɔmɔgɔ minw be Azi mara la, olu bɛɛ banna ne la. Fizɛli ani Ɛmozɛni niin b'o la. 16Matigi k'a ka ɲumanya kɛ Onezifɔri ka somɔgɔw ye, bari a ye ne jigi tugu siɲɛ caaman na. Ne kɛra kasoden ye, o bɛɛ n'a ta, a ma maloya ni ne ka koo ye. 17O le y'a to a sera Ɔrɔmu tuma min na, a jijara ka ne yɔrɔ ɲini fɔɔ ka ne ye. 18Matigi ka makari a la laban loon na. A ye dɛmɛ min kɛ ne ye k'an to Efɛzi, ele yɛrɛ b'o kala ma ka tɛmɛ bɛɛ kan.


Bɔk 32 AKKDC08 - Jama y'a ye ko Musa mɛnna, n'a te - Bible Search\nBɔk 31 Bɔk 33\nMisiden jaa sanulaman\n1- Jama y'a ye ko Musa mɛnna, n'a te jigira ka bɔ kulu kan minkɛ, u tagara lajɛn Arɔn kɔrɔ k'a fɔ a ye ko: «Wili ka batofɛn dɔw dilan an ye, minw bena sira yira an na an ka taama na. Bari, Musa tɔgɔla min y'a kɛ an bɔra Ezipiti jamana na, an te ɲaa yera a ka koo la.»\n2Arɔn y'a fɔ u ye ko: «Sanu minw be aw ka musow tulo la, n'aw dencɛw, n'aw denmusow tulo la, aw k'olu bɔ ka na n'u ye ne fɛ yan.» 3Jama bɛɛ y'u ka tulolanigɛw bɔ ka taga n'u ye Arɔn fɛ. 4- A y'u minɛ u fɛ k'u yelen ka kɛ tura jaa ye.\nJama ko: «Isirayɛlidenw, aw k'aw ka batofɛnw filɛ, minw y'aw bɔ Ezipiti.»\n5Arɔn y'o ye tuma min na, a ye sarakabɔyɔrɔ dɔ lɔ jaa nin ɲafɛ k'a fɔ ko: «Sini bena kɛ ɲanagwɛ ye ka Masaba boɲa.» 6- O dugusagwɛ, u wilila joona ka saraka jɛnitaw bɔ, ka na ni jɛnɲɔgɔnya sarakaw ye. O kɔ, u sigira ka dumuni kɛ ani ka minni kɛ, ka sɔrɔ ka wili ka ɲanagwɛ.\n7O la, Masaba y'a fɔ Musa ye ko: «Jigi ka taga, bari i bɔra n'i ka jama min ye Ezipiti, u ye kojuguba dɔ kɛ. 8Ne ye min fɔ u ye k'a gwɛlɛya, u y'o bila joona. U ye sanu yelen k'a kɛ misiden jaa ye, k'u kunbiri gwan a kɔrɔ ani ka sarakaw bɔ a ye, k'a fɔ ko: ‹Isirayɛlidenw, aw k'aw ka batofɛn filɛ, min y'aw bɔ Ezipiti.› » 9Masaba y'a fɔ Musa ye ko: «Ne y'a ye ko jama nin ye mɔgɔ tulogwɛlɛnw ye. 10A to, ne bena dimi u kɔrɔ, k'u halaki. O kɔ, ne bena i kɛ siyaba faa ye.»\n11- Musa ye Masaba, a ka Ala daali kosɔbɛ ko a ka sabali. A ko: «Masaba, e y'i ka jama min bɔ Ezipiti n'i yɛrɛ ka sebagaya n'i ka fanga ye, mun na i be dimi u kɔrɔ ten? 12N'i y'o kɛ, Ezipitikaw ben'a fɔ ko i ka juguya kama lo i bɔra n'an ye janko k'an faga kuluw yɔrɔ la, k'an sii tunu ka bɔ dugukolo kan. I dusu mala. I b'a fɛ ka kojugu min kɛ i ka jama na, o dabila. 13- I hakili to i ka baarakɛlaw la: Ibrayima ni Isiyaka ani Isirayɛli, i ye layidu ta i yɛrɛ tɔgɔ la minw ye, ko i bena u kɔmɔgɔw caya i n'a fɔ lolow. Ko i kumana jamana min koo la, ko i bena o di u kɔmɔgɔw ma, a ka kɛ u ta ye kudayi.» 14Masaba tun y'a fɔ ko a bena kojugu min kɛ a ka jama na, a y'o dabila, a ma o kɛ tugu.\n15Musa kɔsegira ka bɔ kulu kan ni walaka fila ye a bolo, Masaba ka sariya be minw kan. A sɛbɛnnin tun be u faan fila bɛɛ la, u ɲafɛ n'u kɔfɛ. 16Walaka nunu tun ye Ala ka baara nɔɔ ye. Ala yɛrɛ le tun y'u sɛbɛn walaka nunu kan. 17Zozuwe ye jama mankan mɛn tuma min na, a y'a fɔ Musa ye ko: «Kɛlɛ mankan be bɔ jama sigiyɔrɔ la dɛ!»\n«O te see sɔrɔbaga ka dɔnkili lakan ye,\nu sera min kɔrɔ, olu fana ŋunankan tɛ.\nƝanagwɛ dɔnkiliw le be donna ne tulo la.»\n19Musa surunyana jama sigiyɔrɔ la ka misiden jaa ni dɔnkɛlaw ye tuma min na, a dimina kosɔbɛ. A ye walaka nunu fili k'u ci kulu jukɔrɔ. 20U tun ye misiden jaa min dilan, a y'o ta k'a jɛni fɔɔ k'a kɛ mugu ye. A y'o buguri nin cɛ k'o don jii la, ka Isirayɛlidenw wajibiya u k'o min.\n21A y'a fɔ Arɔn ye ko: «Jama nin ye mun le kɛ i la, n'i y'u bila hakɛba la ten?»\n22Arɔn y'a jaabi ko: «Ne matigi, kana dimi. E kɔni y'a lɔn ko jama nin ka teli kojugukɛ la. 23U y'a fɔ ne ye ko ne ka batofɛn dɔw dilan u ye, o ka to ka sira yira an na an ka taama na. Ko: ‹Musa tɔgɔla min bɔra n'an ye Ezipiti, an te ɲaa yera a ka koo la do.› 24Ne y'a fɔ u ye ko sanu be mɔgɔ o mɔgɔ fɛ, u k'o di. Ayiwa, u y'o di ne ma, ne y'o don tasuma na, o kɛra misiden jaa ye.»\n25Musa y'a ye ko Arɔn ye jama to u yɛrɛ sagolako la. K'o la, u kɛra lɔgɔbɔfɛn ye u juguw fɛ. 26O la, a lɔra jama sigiyɔrɔ donda la, k'a fɔ ko: «Mɔgɔ o mɔgɔ be Masaba fɛ, o ka na ne fɛ yan.» Levi kɔmɔgɔw bɛɛ tagar'a fɛ. 27A y'a fɔ u ye ko Masaba, Isirayɛli ka Ala ko cɛɛw kelen kelen bɛɛ k'u ka murujanjanw dulon u gɛrɛn na, ka taga ka segi kɛ, ka tɛmɛ jama sigiyɔrɔ faan bɛɛ la, k'u balimacɛw n'u teriw ani u sigiɲɔgɔnw faga. 28Musa ye min fɔ, Levi kɔmɔgɔw y'o kɛ. Mɔgɔ waa saba ɲɔgɔn fagara o loon na. 29O kɔ, Musa ko: «Aw kelen kelen bɛɛ y'aw yɛrɛ di Masaba ma bii, bari aw tun wilila aw yɛrɛ dencɛw n'aw balimacɛw kama, a ka hɛrɛ kɛ aw ye bii.»\nMusa be Ala daali jama kosɔn\n30O dugusagwɛ, Musa y'a fɔ jama ye ko: «Aw ye hakɛba kɛ. Ne bena yɛlɛ ka taga Masaba fɛ, n'a sɔrɔ ne bena se a kɔrɔ a be aw ka hakɛ yafa!» 31Musa segira ka taga Masaba fɛ, k'a fɔ ko: «Jama nin ye hakɛba kɛ dɛ! U ye joow dilan ni sanu ye. 32- O bɛɛ n'a ta, ne b'a ɲini i fɛ i ka sɔn k'u ka hakɛ yafa. N'o tɛ, i ye kitabu min sɛbɛn, i ka ne tɔgɔ jɔsi ka bɔ o kɔnɔ.»\n33Masaba y'a fɔ Musa ye ko: «Mɔgɔ min ye ne hakɛ ta, ne b'o tigi le tɔgɔ jɔsi ka bɔ ne ka kitabu la. 34I ka taga faasi. Ne kumana yɔrɔ min koo la, i ka taga n'u ye o yɔrɔ la. Ne ka mɛlɛkɛ bena bila i ɲa. Nga ne bena u ka hakɛ juru sara loon dɔ.»\n35Masaba ye jama ɲaa gwan, bari u y'a ɲini Arɔn fɛ ko a ka misiden jaa dilan.


Zan 1 AKKDC08 - Fɔlɔfɔlɔ, sanni diɲɛ ka dan, Kuma tun - Bible Search\nKuma kɛra mɔgɔ ye\n1Fɔlɔfɔlɔ, sanni diɲɛ ka dan, Kuma tun be yen.\nO Kuma nin tun be ni Ala ye,\no Kuma nin tun ye Ala ye.\n2A tun be ni Ala ye fɔlɔfɔlɔ.\n3Fɛɛn bɛɛ danna ale barika la.\nFɛɛn si te yen min ma dan a barika la.\n4Nii tun be sɔrɔ ale barika la.\nAle tun be yeelen bɔ adamadenw ye.\n5O yeelen nin bɔra dibi la.\nNga dibi ma sɔn a ma.\n6- Ala ye cɛɛ dɔ ci min tɔgɔ tun ko Zan.\n7Ale nana waasa ka kɛ yeelen nin seere ye\nk'a koo fɔ mɔgɔw ye\njanko u bɛɛ ka la yeelen nin na ale sababu la.\n8Ale Zan tun te yeelen nin ye,\nnga a nana waasa ka yeelen le koo fɔ.\n9O yeelen nin tun ye yeelen yɛrɛ yɛrɛ ye,\nmin nana diɲɛ na ka kɛnɛ bɔ mɔgɔw bɛɛ ye.\n10A tun be diɲɛ na, ale lo ye diɲɛ dan,\nnga diɲɛ mɔgɔw bann'a la.\n11A nan'a ka siya mɔgɔw fɛ,\na ka siya mɔgɔw bann'a la.\n12Nga minw sɔnn'a ma, ka l'a la,\na ye see di olu ma ka kɛ Ala deenw ye.\n13O deen nunu ma sɔrɔ adamadenw sago la.\nNga u sɔrɔla Ala ka sebagaya le la.\n14O kuma nin kɛra mɔgɔ ye,\nka na sigi n'an ye.\nAn y'a ka nɔɔrɔ ye,\ndencɛ kelen be min sɔrɔ a Faa fɛ.\nAle lo ye tiɲɛtigi ni nɛɛmatigi ye.\n15Zan y'a koo fɔ ko:\n«Ne tun ye min koo fɔ ko a bena na ne kɔfɛ,\nale lo ye nin ye.\nA ka bon ni ne ye,\nbari sanni ne ka wolo, ale tun be yen.»\n16Anw bɛɛ ye duba caaman sɔrɔ a ka nɛɛma barika la.\n17Ala ka sariya sɔrɔla Musa sababu la.\nNga Yezu Krista le nana ni Ala ka nɛɛma,\nn'a ka tiɲɛ ye.\n18Mɔgɔ si ma deli ka Ala ye abada,\nnga a Deen kelenpe,\nmin fana ye Ala ye,\nale n'a Faa Ala be ɲɔgɔn fɛ,\nale lo nana Ala cogo yira an na.\nZan batizelikɛla ye seereya min kɛ\n(Mat 3.1-12; Mar 1.2-8; Luka 3.15-17)\n19Zuwifuw tun ye sarakalasebaga dɔw ni Levi kɔmɔgɔ dɔw ci ka bɔ Zeruzalɛmu ka taga Zan sɛgɛrɛ tuma min na, u y'a ɲininga ko: «E ye jɔn ye?» Zan y'u jaabi.a 20A ma sigasiga, a y'a fɔ ka gwɛ u ye ko: «Ne te Ala ka Mɔgɔ wolomanin ye dɛ.» 21- U y'a ɲininga ko: «O tuma na, e ye jɔn ye? E ye Eli ye wa?» A y'u jaabi ko: «Ne te Eli ye.» U ko: «E ye kiraba nin ye wa?» A ko ayi. 22O tuma na, u y'a fɔ a ye ko: «E ye mɔgɔ min ye, o fɔ an ye, waasa an ka se ka taga o fɔ an cibagaw ye. Ɔnhɔn. O tuma na, e ye jɔn ye?» 23- A ye kira Ezayi ka kuma ta k'u jaabi ko: «Mɔgɔ min be pɛrɛnna kongokolon kɔnɔ ko: ‹Aw ka siratilennin labɛn Matigi ye,› » a ko o y'ale Zan ye. 24Ciden nunu tun ye *Fariziɲɛw ye. 25U ye Zan ɲininga tugu ko: «Ni e te Ala ka Mɔgɔ wolomanin nin ye, ni e te Eli ye, walima kiraba, e do be mɔgɔw batize mun na?» 26A y'u jaabi ko: «Ne kɔni be mɔgɔw batize jii la. Nga mɔgɔ dɔ b'aw cɛma, aw t'ale lɔn, 27ale be na ne kɔ, ne ka dɔgɔ k'a ka sanbara juru foni.» 28O koo nunu bɛɛ kɛra Betani faan fɛ Zurudɛn baji kɔfɛ, Zan tun be mɔgɔw batizera yɔrɔ min na.\nYezu, Ala ka Sagaden\n29O dugusagwɛ, Zan ye Yezu natɔ ye a fɛ, a y'a fɔ ko: «Ala ka Sagaden filɛ min be mɔgɔw ka hakɛw ban. 30N tun be ale lo koo fɔra ko mɔgɔ dɔ bena na ne kɔ min ka bon ni ne ye, bari sanni ne ka wolo, ale tun be yen. 31Ne yɛrɛ tun t'a lɔn, ne nana ka to ka mɔgɔw batize jii la, waasa Isirayɛlidenw k'a lɔn.» 32Zan y'a fɔ tugu ko: «Ne ye Nii Senuman jigitɔ ye a kan ka bɔ sankolo la, i n'a fɔ tuganin, ka to a kan. 33Ne tun t'a lɔn, nga min ye ne ci ka na mɔgɔw batize jii la, ale y'a fɔ n ye ko ni ne ye Nii Senuman jigitɔ ye ka sigi min kan, k'o tigi lo bena mɔgɔw batize ni Nii Senuman ye. 34Ne y'o ye, o la ne ko ale lo ye Ala Deen ye.»\n35O dugusagwɛ, Zan tun b'o yɔrɔ kelen nin na, n'a ka kalandenw mɔgɔ fila ye. 36A ye Yezu tɛmɛtɔ ye, a y'a fɔ ko: «Ala ka Sagaden filɛ nin ye.» 37A ka kalanden fila nunu y'o mɛn minkɛ, u tugura Yezu kɔ. 38Yezu y'a ɲaa yɛlɛma k'u ye a kɔ, a y'u ɲininga ko: «Aw be mun le ɲinina?» U y'a jaabi ko: «Arabi, e ka yɔrɔ be min?» (Arabi kɔrɔ ko karamɔgɔ.) 39A ko: «Aw ye na, aw ben'a ye.» U tagara n'a ye k'a ka yɔrɔ ye. Wuladafɛ tun lo. U tora n'a ye o loon na. 40Mɔgɔ fila minw tun ye Zan ka kuma mɛn ka tugu Yezu kɔ, u kelen tun ye Simɔn Piyɛri dɔgɔcɛ Andere ye. 41A sinna ka taga fɔ a kɔrɔcɛ Simɔn ye ko: «Anw ye Krista ye», o kɔrɔ ko Ala ka Mɔgɔ wolomanin nin. 42U tagara Yezu fɛ. Yezu y'a filɛ furututu k'a fɔ a ye ko: «E ye Zan dencɛ Simɔn ye. An bena i wele ko *Sefasi», girɛkikan na, o ye Piyɛri ye.\n43O dugusagwɛ, Yezu y'a ŋaniya ta ko a be taga Galile mara la. A ye Filipu ye, k'a fɔ a ye ko: «Tugu ne kɔ.» 44Filipu ni Andere ani Piyɛri nunu bɛɛ tun ye Bɛtisayidakaw ye. 45Filipu ye Natanayɛli kunbɛn k'a fɔ a ye ko: «Mɔgɔ min koo fɔnin be Musa ka sariya sɛbɛ ni kiraw ka sɛbɛw kɔnɔ, anw y'a ye. Nazarɛtika Yezu lo, Yusufu dencɛ.» 46Natanayɛli ko: «Ka bɔ Nazarɛti? Fɛnɲuman be se ka bɔ Nazarɛti wa?» Filipu y'a jaabi ko: «E ka na sa, e ben'a ye.» 47Yezu ye Natanayɛli natɔ ye a fɛ, a y'a fɔ ko: «Nin ye Isirayɛliden yɛrɛ ye tigitigi. Namaramɔgɔ tɛ.» 48Natanayɛli ko: «I ye ne lɔn min?» Yezu y'a jaabi ko: «Sanni Filipu k'i wele, ne ɲaa tun b'i la torosun kɔrɔ.» 49Natanayɛli y'a jaabi ko: «Karamɔgɔ, i ye Ala Deen ye, i ye Isirayɛli ka masa ye.» 50Yezu ko a ma: «Ne y'a fɔ ko ne y'i ye torosun kɔrɔ minkɛ, o la, i lara ne la kɛ. I bena fɛɛn wɛrɛw ye minw bena tɛmɛ nin kan.» 51- Yezu y'a fɔ tugu ko: «Tiɲɛ tiɲɛ na, aw bena sankolo dayɛlɛnin ye ka Ala ka mɛlɛkɛw yɛlɛtɔ n'u jigitɔ ye Mɔgɔ Dencɛ kan.»


Nee 6 AKKDC08 - Tuma min na u y'a fɔ Sanbala ni Tobiya, - Bible Search\nNee 5 Nee 7\nJuguw be wili u kama tugu\n1Tuma min na u y'a fɔ Sanbala ni Tobiya, ani arabucɛ Gɛsɛmu n'an jugu tɔw ye ko ne ye kogo lɔ ka ban, ko yɔrɔ minw tun benna, k'o bɛɛ wilila, o tun y'a sɔrɔ ne tun ma dondaw koon don fɔlɔ. 2O tuma na, Sanbala ni Gɛsɛmu ye mɔgɔ dɔ ci ne fɛ k'a fɔ ne ye ko ne ka na an be ɲɔgɔn ye Kefirimu, Ono mara kɔkɛnɛ la. U tun b'a fɛ ka kojugu dɔ kɛ ne la. 3O la, n ye mɔgɔ dɔw ci u fɛ k'a fɔ u ye ko: «Baaraba be ne fɛ, ni n b'a kɛra, ne tena se ka taga aw fɛ. Ni ne bɔra ko n be taga aw fɛ, baara nin bena lɔ.» 4U y'o cira kelen nin kɛ n ye fɔɔ siɲɛ naani bɛɛ, ne fana y'u jaabi cogo kelen na.\n5O kɔ, siɲɛ duurunan na, Sanbala y'a ka baaraden ci ne fɛ ni bataki ye a daa yɛlɛnin lo. 6A tun y'a sɛbɛn a kɔnɔ ko: «Siya wɛrɛw b'a fɔra, ani Gɛsɛmu fana y'a fɔ ko ele ni zuwifuw b'a fɛ ka muruti masacɛ ma, o la, i be kogo nin lɔra. Ko e b'a fɛ ka kɛ u ka masacɛ ye. 7Ko e yɛrɛ ye kira dɔw sigi Zeruzalɛmu janko olu k'i koo fɔ ko: ‹Masacɛ be Zuda mara kunna!› O koo do bena se masacɛ ma sisan. O la, e ka na an be ɲɔgɔn ye.» 8Ne ye cii bila k'a fɔ a ye ko a ka kuma si te tiɲɛ ye. K'o ye ale yɛrɛ ka kuma ye. 9O mɔgɔ nunu bɛɛ tun b'a fɛ ka siranya bila an na, u tun be to k'a fɔ u yɛrɛ kɔnɔ ko an fari bena faga, k'o la, baara nin tena se ka kɛ. Ee Ala, barika don ne la sisan!\n10O kɔ, ne tagara Meetabeyɛli deen Delaya dencɛ Semaya fɛ a ka soo kɔnɔ, bari a tun ma sira sɔrɔ ka na ne fɛ. A y'a fɔ ko an ka taga ɲɔgɔn ye Alabatoso kɔnɔ k'an datugu o yɔrɔ la, ko n'o tɛ, k'u bena na ne faga, k'u bena na sufɛ le ka ne faga. 11Ne y'a jaabi ko: «Ne yɛrɛ ka boli kɛ! Ne ɲɔgɔn ka taga don Alabatoso kɔnɔ ka tila ka kisi kɛ? Ne tena don abada!»b 12Ne y'a lɔn o yɔrɔ la ko Ala tun m'a ci. Nga Tobiya ni Sanbala le tun ye wari d'a ma, o la, a y'o kirayakuma nin fɔ ne kama. 13U tun y'a sara janko a ka se ka siranya bila ne la, ko ni ne siranna ka sɔn a ka fɔta ma, ka hakɛ kɛ, o la, a tun bena o le ta ka ne tɔgɔ cɛn ka n maloya.\n14Ne ka Ala, i hakili to Tobiya ni Sanbala la u ka kɛwaliw kosɔn. I hakili to fana kiramuso Nowadiya ni kira tɔw la, minw b'a fɛ ka siranya bila ne la.\n15Kogo nin lɔbaara banna *Eluli kalo tile mugan ni duurunan loon. A baara bɛɛ lajɛnnin kɛra tile bi duuru ni fila kɔnɔ. 16Tuma min na an juguw bɛɛ y'o mɛn, siya wɛrɛ minw tun siginin be k'an lamini, olu siranna, ka tigɛ u yɛrɛ la. U tun y'a lɔn ko baara nin kɛra an ka Ala sago le barika la. 17O waati la fana, mɔgɔbaba minw tun be Zuda mara la, olu dɔw tun be to ka batakiw ci Tobiya ma siɲɛ caaman, ani ale fana tun be to ka dɔw ci u ma. 18O y'a sɔrɔ Zuda mara mɔgɔ caaman tun bɛnnin lo n'a ye k'u daa di ɲɔgɔn ma bari Ara dencɛ Sekaniya birancɛ tun lo, ani a dencɛ Yowanan tun ye Berekiya dencɛ Mesulamu denmuso furu. 19U yɛrɛ tun be to k'a tɔgɔɲuman fɔ ne ɲana, ani ka to ka ne ka kuma ta ka taga o fɔ a ye. Ale Tobiya tun be to ka batakiw ci janko ka se ka siranya bila ne la.